DUTA CHRISTO: Poda Tohonan Pendeta HKBP\nPdt. Bernard H. Pasaribu, M.Min\nHidup tidak hanya untuk menerima pemberian dari yang telah Tuhan sediakan,\ntapi kita hidup juga perlu untuk menjaga apa yang telah Tuhan berikan, mengembangkannya dan berbagai dengan sesama\nPoda Tohonan Pendeta HKBP\nPODA TOHONAN HAPANDITAON HKBP\nRamotanmuna ma arta na sian Tuhan Jesus, songon na binahen ni parmahan mangaramoti na di ibana, asa unang mago. Ai peakhononmuna do sogot rujiruji taringot tu angka na pinarmahanmuna di jolo ni Tuhan i. Na gabe sitiruon do hamu di jolo ni angka na pinasahat tu hamu. Dibahen i tangkas ma hatahon hamu tu nasida Hata ni Debata, na tarsurat di angka surat na di Padan na Robi dohot di angka surat na di Padan na Imbaru. Buat hamu ma sian Hata i poda, apoapo, sipaingot, apulapul dohot hata paminsangon, hombar tu angka na masa. Songon i do dibahen angka apostel, songon na nidok ni Apostel Petrus: Molo adong na marjamita, dihatahon ma hatana songon Hata ni Debata; Molo adong manang ise na marhobas hombar ma i tu gogo na nilehon ni Debata, asa dapotan hasangapon Debata marhitehite Tuhan Jesus Kristus di na saluhutna (1 Petrus 4:11). Sialoonmuna jala sitaluhononmuna ma nasa hatahata, na marsalisi tu Hata ni Debata. Marlambok ni roha ma hamu maminsangi angka na mangalo, anggiat dilehon Debata hamubaon ni roha, asa diboto nasida hasintongan (2 Timoteus 2:25). Antong, ramoti hamu ma dirimuna dohot na sapunguan i, manang tu dia hamu dipaojak Tondi Parbadia asa diparmahani hamu Huria ni Debata, na hinophopNa i marhitehite Tuhan Jesus Kristus (Ulaon 20:28). Ingkon baritahononmuna do hata sihaporseaan i, i ma na nilehon ni Debata padengganhon jolma tu Ibana, ai i do dalan tu hangoluan, dalan tu hamubaon ni roha dohot dalan pardamean ni jolma tu Debata. Pardengganan na songon i ma paboaonmuna tu angka na pinasahat tu hamu. Antong singkat ni Kristus i do hamu mangelekelek jala dohononmuna ma tu jolma i: Sai olo ma hamu padengganon tu Debata.\nMangaramoti arta na sian Tuhan Jesus, songon na binahen ni parmahan Mangaramoti dorbiana, asa unang mago. Mamodai, mangapoi, paingothon, mangapuli dohot maminsang marhite Hata ni Debata Ai singkat ni Kristus do hamu (1 Petr. 4:11; 2 Tim. 2:25; 2 Kor. 5:20)\nSongon tangkas ni pamodaionmuna di angka na olo tu hadaulaton tu Debata, ingkon songon i ma tangkas paminsangonmuna di angka na so olo tu hangoluan, asa unang adong na mago, ala so ada sipaingot, jala unang marsapata nasida tu hamu. Ingot hamu ma na tarsurat i: Ia ho ale anak ni jolma! Nunga Hupabangkit ho gabe siparmahan ni halak Israel, ingkon tangihononmu Hata na ruar sian pamanganHu. SingkatHu ma ho, palumbahon nasida. Molo Hudok tu angka pardosa na tu hamatean nama ho, gabe so dipalumba ho ibana, ndang diapuli ho ibana, asa dipauba rohana, asa mangolu, na mate do tutu pardosa i ala ni dosana, alai sian tanganmu do tungguonHu mudarna. Alai molo dipalumba ho pardosa i, hape ndang dipauba rohana dohot pambahenanna, mate ma ibana tutu di bagasan dosana, alai malua do ianggo tondim.\nMamodai dohot maminsang angka na so olo tu hangoluan asa unang adong na mago alani dosa (Hes. 33:7-9)\nAlai ndada holan ulaon ondeng na pinasahat tu Pandita. Ai di na laho manadingkon tano on Tuhan Jesus, jumolo do dipadiri ulaon na badia na dua ragam i. Na mangan parpadanan na badia do na saragam. Na saragam nari, i ma pandidion na badia, na tinonahonNa i di na laho manaek Ibana tu banua ginjang. Asa radotanmuna ma ulaon na badia na dua ragam i; songon parhobas di bagas ni Debata ma hamu mangulahonsa. Tangkas ma pamanat hamu angka dongan i, asa holan angka na tau, angka na tumanda dosana, angka na mangarsakhon pambahenanna jala na olo paubahon rohana manjonohi panganon na badia i. Ambatonmuna do angka na jungkat, angka na lomo roha di dosa, asa unang dijonohi na badia i. Ingot hamu ma: Dipasahat Tuhan Jesus do anak hinsu ni banua ginjang tu HuriaNa i, asa dipabali angka na so olo paubahon rohana, ai ninna do: Hulehon pe tu ho anak hinsu ni harajaon na di angka banua ginjang i. Nasa na niihotanmi di tano on, na tarihot do i dohot di angka banua ginjang, jala molo adong diharhari ho di tano on, harhar do i nang di angka banua ginjang. Didok Tuhan Jesus dope: Jalo hamu ma Tondi Parbadia! Molo disesa hamu dosa ni manang ise, naung sesa ma i, molo dipahot hamu dosa ni manang ise naung hot do i .\nMangaradoti dohot mangulahon Ulaon na Badia, naung dipadiri Tuhan Jesus laho paluahon halak na olo paubahon rohana (Mat. 16:19; 26:20-30)\nAngkup ni i, radot ma hamu patureturehon angka dakdanak, maniru pambahen ni Tuhan Jesus. Ai didok Tuhan Jesus sahali: Loas hamu ma angka dakdanak i ro tu Ahu, unang orai hamu nasida, ai di angka sisongon i do harajaon ni Debata. Dibahen i ajarhon hamu ma pamusatan ni Hata ni Debata (Katekhismus) dohot jamita tu angka dakdanak. Podai hamu ma nasida, asa diboto hadaulaton tu Debata dohot hapantunon tu jolma. Ambati hamu ma nasa na tau mangago dakdanak, ai parmahan do hamu, songon naung nidok ni Tuhan Jesus: Parmahani ma angka anak ni birubirungKu\nRadot Patureturehon angka dakdanak maniru pambahenan ni Tuhan Jesus (Mark. 10:14). Mamodai asa diboto hadaulaton tu Debata dohot hapattunon tu jolma (Yoh. 21:15c)\nRamoti hamu ma saluhut pangisi ni Huria i, angka na mabalu, angka ama, ina, dolidoli dohot anak boru, maniru pambahen ni Apostel Paulus. Ai ninna do tu halak Epesus: Dibahen i jaga ma hamu, ingot hamu ma na so mansohot ahu saleleng ni tolu taon arian dohot borngin, paingothon ganup hamu huhut mariluilu. Tangiangkon hamu ma saluhut na pinasahat tu hamu, asa diramoti Tuhan Jesus nasida jala dipasupasu marhitehite Tondi Parbadia\nRamoti jala jaga hamu saluhut pangisi ni Huria i, angka namabalu, angka ama, angka ina, angka dolidoli dohot anak boru, maniru pambahenan ni Apostel Paulus (Ul. 20:32)\nAngkup ni i, sai ture ma parangemuna, asa tau tiruan hamu di angka na pinarmahanmuna i, tiruan di hata, di pangalaho, di haporseaon dohot di holong ni roha. Ingot hamu ma na nidok ni Hata ni Debata: Ingkon unang marhaurahon sintua i, harajaan ni sada boruboru, unang parmabuk, na marroha, na ture marparange, na las roha di tamue, pangajari, unang sisobur tuak, unang pangalinsingi, unang parpangomoan na so tama, alai ingkon partalup ni roha do, na so parbada, na so impolan di perak, na denggan mangarajai donganna sabagas, parianakhon sioloi ajar di bagasan nasa hatomanon. Ai molo adong manang ise, na so malo manggomgomi isi ni bagasna tung beha ma tarpaturesa Huria ni Debata.\nMarparange na ture asa gabe tiruan tu angka napinarmahan:\nunang marhaurahon, harajaan ni sada boruboru, unang parmabuk, na marroha, na ture marparange, na las roha di tamue, pangajari, unang sisobur tuak, unang pangalinsingi, unang parpangomoan na so tama, ingkon partalup ni roha do, na so parbada, na so impolan di perak, denggan mangarajai donganna sabagas, parianakhon sioloi ajar di bagasan nasa hatomanon, (1 Tim. 3:2-4)\nIngkon ture bahenonmuna saluhut aturan ni ulaonmuna i mangihuthon patik ni indukmuna. Sahata ma hamu dohot angka dongan Pandita: Di pangalaho ni pangoloion tu Debata, unang pulikpulik marpingkiran, unang marsalisi hata dohot roha, unang masigasipan, asa saut di hamu na pinangido ni Tuhan Jesus sian AmaNa di na nidokNa i: Sai tongtong ma di GoarMu nasida na nilehonMi tu Ahu, asa sada nasida songon Hita.\nIngkon ture bahenon saluhut aturan ni ulaon mangihuthon patik ni induk, Sahata ma hamu dohot angka dongan Pandita: Di pangalaho ni pangoloion tu Debata. Asa saluhut sada dibagasan Tuhan i (Yoh. 17:21)\nDiposting oleh DUTA CHRISTO - Pdt. Bernard H. Pasaribu, M.Min di 00.18\nTuhan Berkati Kami!\nBersama Istri & Ananda tersayang\nGereja HKBP Pekalongan\nMAKALAH KEKERASAN, PERDAMAIAN DAN IMAN KRISTEN\nPuisi dari Seorang Tua\nEpistel Untuk MInggu 11 Juli 2010\nTohonan Pendeta di HKBP


Batu Mamak: Jamita 13 Trinitatis\nJAMITA MINGGU 13 TRINITATIS, 02 SEPTEMBER 2012\nSurat Jakobus pambuatan ni jamita di hita ari on, sada surat praktis do, na marisi lan poda na jongjong sandiri, angka na so sai adong pola pardomuan ni na sada tu na sada nari, jala bersifat umum. Mangihuthon alamatna, ditongoshon do i tu na sampuludua marga na di parserahan. Disura roha ni torop halak, di mulana, sada surat Jahudi hian do i, na dipangke sahalak panurat jala diisi dohot tondi ni hakristenon. Deba sian angka sipaingotna i, naeng pamanatonta do di jamita on.\n1. Asa Marpingkir Hita jala Manghatai Sintong taringot tu Debata.\nTabege nangkin, dipungka do jamita on dohot sada sipaingot na jempek, na mandok, “Unang ma hamu lilu, angka donganhu na hinaholongan!” Na marhahonaan do i tu jolo dohot tu pudi. Di ay.13 ditaringoti na adong do halak na marmingkirhon dohot manghatahon na sala taringot tu Debata, didok, na tarunjun ibana sian Debata. Na tarunjun do ibana gabe madabu tu hajahaton. Alai laho mamintori dirina, gabe didok ma na Debata do mangunjuni ibana. Marhite i hira na naeng dohononna do, pambahenan angka na roa pe, angka na mangunjuni jala na mangonjarhon jolma tu dosa dohot tu hajahaton, ro do tong sian Debata. Pingkiran dohot hata haliluon do i, jala hombar tusi ma dipasingothon si Jakobus tu huria i asa unang ma lilu. Dung i di ay.17 dihatindanghon ma na holan na denggan do ro sian Debata, didok, “Saluhutna silehonlehon na denggan, nasa ulibasa na mauliutus, i ma na ro sian ginjang, sian Ama ni na tiur, na so olo muba, na so umboto agia halilu ni hamimimbar.”\nSada sian silehonlehon na denggan manang ulibasa na mauliutus i, i ma ngolu na imbaru. Di bagasan dosa, madabu do jolma tu haburuhon, tu ngolu na berpadanan tu hamatean jala na manuju tu hamagoan na salelenglelengna. Alai di bagasan Jesus Kristus, dijadihon Debata do jolma i muse gabe na imbaru. Taringot tusi didok si Paulus do di 2 Kor.5:17, “Molo di bagasan Kristus halak, na tinompa na imbaru ma i. Nunga salpu pangalaho na robi gabe na imbaru.” Laos i ma na nidok ni si Jakobus di ayat 18 ni jamita on, “Sian tahi ni rohaNa do ditubuhon Ibana hita marhitehite hata hasintongan i, asa hita gabe hira patumonaan ni na tinompaNa.”\nApala i ma na parjolo naeng auhonon jala hangoluhononta sian jamitanta di Minggu on, asa marpingkir jala manghatai hita sintong taringot tu Debata, unang ma na sabalikna marpingkir jala manghatahon na lipe taringot tu Ibana. Ninna roha, ndang sai malua hita sian na songon i. Manang piga minggu na salpu, hujaha do komentar ni sada halak di facebook, na mandok, “Beda-beda tipis do Jahowa sian sibolis.” Molo beda-beda tipis do tutu, logikana, sarupa alai ndang dos. Sian sibolis ro do na denggan, ro dohot na roa; sian Debata pe songon i, ro do na denggan, ro dohot na roa. Pingkiran na lipe do i, na sala jala na so ojak di hasintongan. Holan angka na denggan do ro sian Debata, i ma angka na marhahonaan tu hasasaut ni sangkap hatuaonNa na taringot tu haluaonta. Molo manguhum pe Ibana sipata, molo bertindak keras marhite angka na masa, ndang adong sangkapNa anggo mandabuhon hita tu dosa manang laho mangonjarhon tu bagasan hajahaton asa mago, alai na paingothon do, asa unang tarotahi be haimbaruonta naung niasiasihonNa i. Dohot hata na asing, halilu ni holong ni rohaNa do rimasNa i laho patongonhon langkanta tu dalan hadameon.\n2. Asa Taradoti Hatigoran ni Debata\nNdang dijadihon Debata jolma songon tandiang na hapuloan, na so adong pardomuanna tu na asing, alai di bagasan parsaoran do manang relasi tu Ibana dohot tu sesama. Di konteks Jakobus on, hajongjongan na songon i do na ginoar hatigoran ni Debata. Dohot hata na asing, na tigor jala na mangolu di hatigoran, i ma angka na mian di bagasan parsaoran tu Debata. Hadengganon ni pardomuan ni jolma tu Debata, tartanda jala tarsuhat do i marhitehite hadengganon ni parsaoranna tu donganna jolma.\nAlai songon i ma pangalahona, di bagasan dosa, sega do parsaoran i. Mansai godang jala ragam do pangalaho na gabe panegai di parsaoran i. Sian saluhutna i, adong ma tolu na dipatujolo dison, i ma,\na. Halosohon manangihon.\nb. Hagirgiron manghatai.\nc. Hagirgiron tarrimas.\nSasintongna nian, ingkon gumirgir do roha ni jolma manangihon sian na manghatai. Taringot tusi, didok sada halak do, “Dilehon Debata do di hita dua pinggol, sada pamangan asa gumodang hita manangihon sian na manghatai.” Alai ternyata, torop do jolma na girgiran manghatai. So diboto dope tangkas ni parsoalan, nunga pintor dikomentari; so diboto dope ise na sala nunga pintor hebo naeng manguhumuhumi. Hagirgiron manghatai i, mansai jonok do i huhut tu rimas jala panegai situtu do i tu parsaoran.\nI pe ringkot do parrohahononta, ai ndang masalpuhu ia nidok, tar na ringgas do halak hita manghatai. Memang disintasintahon angka ompunta do angka anakna asa na pistar manghatai, asa gabe raja hata, panjahajaha di bibir parpustaha di tolonan. Hombar tusi dipasingothon do tu na umposo, “Unang gulut jambar juhut, jambar hata ma.” Mansai na arga do jambar hata i di hita. Panghataion di ulaon adat, torus do hata tambaan, jala ndang hurang halak na olo manambai. Nang pe so adong na imbaru, nang pe holan sambirbir hubakhubak, sai i do mulahulak, sai dibahen be do taruna. Ra ala ni i do deba asa godang halak hita na marhasil gabe pengacara. Alai ringkot do ingotonta, margunaan do na manangihon sian na manghatai. Marhite na manangihon tamba do na binoto, ai sian na tinangihon i sai adong do informasi na imbaru. Lumobi molo angka na umpistar na tinangihon i, ndang boi so lam mamora iba di pangantusion. Sabalikna do anggo sian na manghatai, ndang tamba be sian i na binoto, ndang adong disi informasi na imbaru, ai sintap ni naung binoto i do boi hatahonon. Boha ma bahenon manghatai planet Saturnus rupani, molo so hea do ginuruhon astronomi; boha ma bahenon manaringoti tenses, molo so binoto do hata Inggris? Ala ni i, demi perkembangan ni pribadinta dohot demi hahohot ni parsaoranta, patut parrohahononta do sipaingot ni turpuk on, asa girgiran hita manangihon sian na manghatai.\nAngkup ni i, siotapanta do dohot rimas. Ndang na sala nian rimas i, ai hatauon na sian Debata do i sipangkeon ni jolma laho papatarhon sogo ni rohana tu dosa dohot laho mangulahon paraloanna tu parjahat dohot hajahaton. Didok sada halak, “Kemarahan diperlukan agar dunia tidak menjadi tempat yang sangat jelek.” Alai songon i ma tong pangalahona, di bagasan dosa gabe tarramun jala tarmara do rimas i, ai gabe dipangke jolma do i tu pementingan diri sendiri, papuashon dohot palaluhon hosom, dohot papuashon ngoluna na cenderung tu na roa. Singkat ni ulaula mangalo dosa, gabe ulaula patupahon dosa nama rimas i jotjot, sisegai pardomuan dohot parsaoran. I pe tung mansai ringkot do parrohahononta, ai ndang tarhailahon, tartanda do halak hita na mura bingkas, mura tarrimas, mura piripirion, mura muruk, jala sapala muruk ndang dibereng ninna pinggolna. Molo tardege donganna pat ni sahalak hita pintor mura do gurasing mandok, “Pat ni bayo on, na so marmata do huroha pat ni on.” Ndang songon halak Jawa na lambok mandok, “Maaf Pak, kakinya di atas kaki saya.” Ninna roha, ndang holan hatahata i, alai godang do fakta na membenarkan i. Mangarimasi anakna pe sipata, ndang diboto samban; angka hata na kasar ro di hata barangsi na so sidohonon pe olo do dipambuburahon. “Sai disintakhon porhas i ma ho,” ninna rupani. Jamita on manjouhon tu hita, “Ndang diulahon rimas ni jolma hatigoran ni Debata.”\n3. Asa Gabe Siulahon Hata i ma Hita\nDisuanhon Debata do hataNa tu jolma bahen haluaon dohot hangoluanna. Mardomu tusi, adong ma tolu sikap na ringkot hangoluhonon ni jolma, i ma:\na. Marlambok ni roha. Ingkon paradeon ni jolma do rohana manjalo hata i. Isara tano panaburan ni boni, ingkon dipaias do i jolo, digemburkan, dibornohi. Songon i do jolma, ia naeng gabe hasonggopan dohot hatubuan ni hata i, ingkon paradeonna do roha dohot tondina ro di sandok hangoluanna.\nb. Manangihon. Lapatanna, diungkap pinggolna jala dipatedek roha dohot sandok hangoluanna manjalo hata i.\nc. Mangulahon hata i. Ndang sae di jolma holan na manangihon, na manohoi manang marhatopothon hata i, alai ingkon dohot do na mangulahon.\nNa paotooto dirina do halak na holan manangihon alai ndang diulahon; sipalensem do i, kemunafikan. Dipatudos si Jakobus do na songon i tu halak na paberengbereng rupana di sorminan. Sorminan na pinangke ni halak di tingki i, sian tombaga do. Asing situtu do i sian sorminan kaca na tatanda nuaeng, na bontar riongriong. Ndang apala mansai tangkas i pataridahon bohi ni halak, samar-samar do. Ala ni i, jumpa di jolo ni sorminan i, boi do dibayanghon halak rupana, alai dung salpu, ndang be. Songon i ma ninna na manangihon hata i, sintap ni di tingki na manangi-hon i do marsorminan ibana tu hata i, alai dung salpu i, ndang be. Sahali nari, na paotooto dirina do na songon i. Ingkon hangoluhonon jala ulahonon ni jolma do hata ni Debata na binegena.\nContoh konkrit ni na mangulahon hata ni Tuhan i, i ma na mangulahon hadaulaton. Hadaulaton, lapatanna ibadah dalam arti yang seluas-luasnya, i ma parsombaon di gareja manang di angka inganan parpunguan dohot panghonahonna di hangoluan siapari. Ibadah na sintong ndang tarbatas i jala ndang marujung holan di inganan parsombaon i, alai ngkon na manorusi do i tu balian ni na opat dorpi ni gareja jala sahat tu hangoluan siapari. Jamita na tarbege di parmingguan, siamenhonon do i di praktek ni ngolu ariari, patik na dipatubegehon di parpunguan ingkon olohonon do i di parkarejoan manang di partigatigaan, ende manang pujipujian na dipasahat di inganan parsombaon, ingkon udutan do i di huta dohot di jabu. Dohot hata na asing, hadaulaton na sintong sipapataron do i di bagasan rumang na tarida, isara na mandulo angka na so marama so marina dohot angka na mabalu di haporsuhonnasida, dohot di parsitutuon mangaramoti diriniba maradophon portibi on unang marlindang.\nI pe mansai ringkot do parohahononta, ai ndang apala pangalaho na dao i sian ngolunta. Anggo taringot tu na manangihon do, ninna roha ndang pola talu dope hita. Relatif torop dope parminggu di hurianta, angkup ni parmingguan adong angka partangiangan wjik dohot parpunguan kategorial. Angka na so puas disi, laho dope ‘jajan’ tu ibadah na asing, tole dope muse tu KKR. Alai ndang apala tardok naung tasak hita anggo di na mangulahon. George Barna Research, sada lembaga penelitian di Amerika, hea do merilis hasil penelitian taringot tu pangantusion ni parugamoon di halak Amerika. 80% halak mandok, na marugamo i ma na mandohoti kegiatan-kegiatan seremonial, 17,5% mandok, marugamo i ma na mangalului dohot mendalami lapatan ni ngolu, holan 2,5% do na mandok, marugamo i ma na manghangoluhon ngolu na marparbue jala na marlapatan tu angka na asing. Boha do ia hita? Ninna roha, ndang apala sumurung hita sian nasida. Hata ni Debata jotjot do holan konsumsi di tempat-tempat peribadahan, ndang dope anggo gabe kebutuhan siapari. Ala ni i, ndang sai tarhangoluhon hita dope hadaulaton ni na marroha manang ibadah sejati songon na pinasingothon ni si Paulus, “Pasahat hamu ma dagingmuna bahen pelean na mangolu, na badia, na hinalomohon ni Debata; i ma hadaulaton ni na marroha” (Rom 12:1) Laos ala ni i ma ndang sai haramotan hita dirinta jotjot maradophon portibi on unang marlindang. Gabe sarombang tahe jotjot dohot portibi on. Ari Minggu, Kristen yang saleh, alai sian ari Sinen tu ari Sabtu, gabe Kristen yang salah. Jamita ari on manjouhon tu hita, “Gabe siulahon hata i ma hamu, unang holan pananginangi, angka na paotootohon dirina.” Amen.\nDiposting oleh Pdt.MV Simanjuntak di 16.34


DIA DO NA PATUT ULAON DI ARI SABAT LUKAS 6: 6-11 - Tips Motivasi\nDIA DO NA PATUT ULAON DI ARI SABAT LUKAS 6: 6-11\nTags: #Acara Gereja\nHalambohon mangadopi angka roha ni Sibotosurat dohot angka Parise na naeng mamuru Jesus, jala las ni roha dipatupa Ibana tu torop halak marhite na pinamalumna sahalak naung mate tangan siamunna. Alai tutu, si tingki ari Sabat do i diula Jesus. Ido Alana, songon judul ni hatorangan ni turpukta on, ima sada sunghunsunghun “Dia do na patut ulaon di ari Sabat?”. Mansai tangkas do di hita turpuk on, ndang pola maol natusanta dia do alus ni sunghunsunghun i. alai boasa ma pola adong sunghunsunghun ni Jesus taringot tu si? Sian pardalanan ni Jesus, tangkas do tapaihutihutangka pangajarion na nilehonNa. Sai tongtong doJesus mangalo angka hasomalan ni Hajahudion dohot angka pangantusion Hajahudion. Isarana taringot tu parpuasaon (Ay. 16), na martangiang (ay. 5), taringot tu angka na manghaholongi musus, dlna (boi taida di jamita di dolok, Matius 5-7). Turpukta nuaeng manaringoti taringot tu pangantusion Sabat. Molo didok di Hajahudion, ia Sabat i ma na so boi mangulahon manang aha pe di si, didok do i ari paradianan (2 Musa 31:12dst - 3 Musa 24:8 dst, dlna). Lapatanna, mansai ringkot do Sabat i di halak Jahudi songon ari na badia, ari na so boi mulaulaon di si, siala 6 ari lelengna mangula ulaon.\nNian, adong do tingkosna, molo gabe ari na badia ari Sabati i, asa unang Ianggus roha ni jolma mangula ulaonna din a 6 ari. Ai molo gabe mangula do di ari Sabat i, ndang adong be totalitas pamujion di Debata di ari i, holan na manghaporluhon tu dirina nama jolma i molo tong dope mangula di ari Sabat. Hit ape ra, nunga tahasomalhon ingkon maradi sian angka ulaon di ari Minggu, i ma ari parpunguan, parsaoran di bagas joro ni Debata. Mansai sogo do roha marnida molo adong dope na mangula haumana di tinggki ari Minggu, tadok ra “Hira na so adong ari na asing”. Alai aut sugari adong ma na mansai ringkot siurupan, na mansai ringkot sitoguon ala tinggang ibana, pasombuonta do ibana di haporsuhon i, ndang taurupi, ndang tatogu ala tadok naeng pabadiahon Minggu i hita?.\nOn donanialo ni Jesus sian pangajrion ni halak Jahudi. Pangantusion na ingkon pabadiahon ari Sabat mambahen nasida ndang mangulahon holong ni roha, hape adong do na patut urupan di tingki ari Sabat i. pangantusion na ingkon pabadiahon Sabat, dipangke angka halak Jahudi holan laho mangharingkothon tu dirina, i ma Asa badia ahu di adopan ni Jahowa. Antong ndang adong imbar ni nasida dohot halak na mangula di tingki ari Sabat, ai na tong do mangahut manang mementingkan diri sendiri goar ni i. Ala ni ido, dipaingot Jesus, asa Sabat i, ndang taringot tu diri sandiri, alai Sabat i, ima holong ni Debata do i tu angka na tinompaNa, asa maradian nian, asa unang loja mangahut tu dirina sandiri, asa unang loja dipagosagosa portibi, alai asa adong ma nian parsaoran rap dohot Debata. Antong, holong hangoluan do hape Sabat i, na dipapatar marhite na manghaholongi dongan, manghaholongi na humaliang, (Matius 12: 11-12; Markus 2:27-28; 1 Yohanes 4:11).\nMarhite turpuk on, nungan lam tangkas be di hita, “Dia ma na patut ulaonta di tingki ari Sabat?”. Manghangoluhon parsaoran nag ok holong ni roha, i do ianggo na rumingkot di ari Sabat i. Asa molo tung pe taharingkothon parmingguon, partangiangon, unang ma nian ala na naeng “mementingkan” diri sandiri, i ma asa badia didok rohana, asa tama diadopan ni Debata didok rohana. Alai naeng ma nian saluhutna partangiangon, parmingguon, siala na manghamauliatehon holong panarihonon ni Debata, siala naung godang pasupasu tajalo, gabe sagihononta ma i tu angka na humaliang hita, asa rap marlas ni roha ma hita saluhutna di bagasan Ibana. Amen\n1) Adong do pengalaman ni ngolunta na gabe manadinghon halak na mansai ringkot urupan ala na naeng marminggu nama hita? Boasa ma masa na songon i?.\n2) Adong do nah ea masa gabe sundat hita marminggu, ala adong na ingkon urupanta halak na asing? Aha ma pangantusion na boi bahenonta taringot tu si?


Trio Amsisi 2000 Archives - Kumpulan Lirik Lagu Batak Terbaru Trio Amsisi 2000 Archives - Kumpulan Lirik Lagu Batak Terbaru\nCategory: Trio Amsisi 2000\nSapata Ni Janji\nLirik Lagu Batak - September 15, 2014 - No comments - Trio Amsisi 2000\nlirik lagu sapata ni janji. saborngin on, saborngin on nama ito boi hita rap. ingot ma i sude, padan nang janji naung tapudun i. sotung lupa ho ala dung dao. sotung gabe lupa ho di au da hasian. saborngin on tung bulan i ma saksi di padanta i holong ni rohakki nungnga tukkis hu pasahat hasian. […]\nlirik lagu polisi toba. saonari nungnga be tarbalik. ina-ina gabe ama-ama. laos tubu ma sada istilah. inanta i didokkon ma polisi toba. sipata dang tarbereng ni mata. so adong be arga ni amanta. dang parduli di jolo ni jolma. amatta i olo di janggola. nungnga balik be tarbalik portibi. gabe inanta do mangarajai. ala tar boi […]\nAek Tu Miak\nLirik Lagu Batak - September 5, 2014 - No comments - Trio Amsisi 2000\nlirik lagu aek tu miak. songon langit dohot tano au dohot ho. songon aek dohot miak hita na dua. dang boi sahata, dang boi saroha, satahi saoloan. au tu siamun ho tu hambirang, beha do ujungni. engaku dan aku beda selera, bebeda rasa. keras hatimu, keras hatiku, makin membeku. jangan salahkan bila ku pilih jalanku sendiri. […]\nLirik Lagu Batak - August 29, 2014 - No comments - Trio Amsisi 2000\nlirik lagu diado alana. dia do na so suman. pambahenanki da hasian. mambahen muda roham. gabe mandele au alani ho. mandate tahe nang rohakki. naeng sukkunon hu ho. dang disi be ho. ai nungga muli ho ito. dang naso hu dok tuho. molo tung nahgurang ahu tu ho. hatahon jolo nian. dang dihatahon ho, hohom do […]\nlirik lagu nurhaida. tarsingot au da ito, tikki dakdanak ujui. rap marmeam meam hita na dua. dialaman ni jabu i. ai tung tiur borngin i. diparpoltak ni bulan i. rap marende hita di alaman i. tung sonang rohakki di tikki i. nur haida nungnga didia ho nuaeng hasian. ai nungnga masihol rohakku. tung marbarita ma jo […]\nLirik Lagu Batak - April 16, 2011 - 1 Comment - Trio Amsisi 2000\nlirik lagu aha ma na tau sidohonokku. aha ma natau siingotonkku. da sian ho ito, dahasian. arian borngin sai tumatangis au. lao mamikkiri pangalahom. ido namambahen au. gabe mandele da hasian. molo songoni nama ujungna. tumagonnanma hita marsirang. nang pe didokkon ho holong roham tu au. ai dang tu ahai da hasian. anggo rohakki ito ai […]\nLirik Lagu Batak - April 16, 2011 - No comments - Trio Amsisi 2000\nlirik lagu holong. dang alani artami. holong rohakku mida ho. manang ulini rupami. masihol rohangki tu ho. au on jolma na pogos. parhas partunduk ho da hasian. alai holong ni rohangki. dang natartuhol ho. ima ito, leas ni rohangki. mangkaholongi ho. dok tu au da hasian. holong do rohami tu au. unang leas roham ito. […]\nlirik lagu pajumpang di pengkolan. nunga tung leleng dang pajumpang. dohot siboru ni tulang. aut boi ma nian pajumpang. lehononkku marnapuran. lehononkku marnapuran. husukkuni akka pardalan. dohoton akka dongan. didia maringanan. boru ni tulang siporiban. boru ni tulang siporiban. tra la la la la la la la. dinasopanagaman boi pajumpang. pajumpang di pengkolan. pajumpang di pengkolan. […]\nLirik Lagu Batak - April 16, 2011 - 10 Comments - Trio Amsisi 2000\nlirik lagu supir panjang. tibu pe au mulak boru hasian. sian pardalananki. burju-burju ma ho. mandongani inangmi. mancai ganjang dope, sidalananku. diboto hodo boru, diboto hodo boru. supir ni motor, do au amangmon. borhat ma jolo au boru hasian. boru buha bajukku. sai unang lupa ho, lao manangiangkon au. asa tiur sude, nasa lakkaku. mancai godang do […]\nlirik lagu unang salahon au. unang sai salahon au ito. molo tundal au dao. lao maninggalhon ho. ho do namamukka sasudenai. sai disegai ho pikiranhi. loja au paihut-ihut ho ito. dang boi be hugabusi. rohakki naung mandele. nunga hu lupahonho sian rohakki. sahat dison ma jo pargaulanta. unang sai ro be ho. mangganggu rohakki. unang sai […]


MARSIDAO-DAO (episode 41) | Mandailing Online\nHome / Budaya / MARSIDAO-DAO (episode 41)\nPosted by: Dahlan Batubara (Redaksi) in Budaya 26/08/2016\t0 782 Views\nDohot do udur dadaboru ni Muklan mangalao mangalusi pio-pio inang ni Si Poso i. Dung juguk Muklan dohot dadaboru i, iobarkon Si Siti nangkan sannari ma sugari pinomparna manandai ompungna boti amangtuana i Bilah.\n“Inda tolap au be sanga tujia, Amangboru. Mabiar au inda sompat alai manandai ompung ni alai. Mari-ari umak pe ngada iboto alai sanga ijia au sannari. Mungkin alai sian Bilah doma mangaligi au tu son batas. Ima, tu kahanggi doma upasahat maroban alai tu Bilah,” ningna.\n“Jadima, Maen. Pasada ma roamu, anggo maroban alai, namomo mei,” ning Muklan.\n“Olo, Amangboru,” ning Siti.\n“Anggo songoni, ita pio jolo mar dua kahanggi so ita pokati borngin on. Pio ma jolo uda Rojob dohot uda Isrot mu, anggi,” ning Muklan tu Si Poso.\n“Olo, Ompung,” ning Si Poso sareto mangalao aruar tingon bagas i.\nDung rap lagut Si Rojob dohot Si Isrot i bagas i, iobari alai ma akehean tu Bilah i sanga andigan, dungi ise nangkan mandongani daganak i.\n“Anggo songoni, au ma soni maroban alai, harana au jot-jot dontong tu Ranto Parapat, inda dao bei sian Bilah,” ning Si Isrot.\n“Dungi, andigan ma roa mu lapangna waktu mu, Amang” ning Muklan.\n“Aropku, ancogot ma ami kehe, ning Uda. Harana tolu ari on tarlapang au, ima so ancogot aropku. Tile kakak, tama do ningroa ni kakak ancogot ami marangkat,” ning Si Isrot tu Si Siti.\n“Tama ma nian, anggi,” ning Si Siti.\n“Anggo soni, manyogot ma homu marangkat,” ning Muklan.\n“Ioban anggi adong sa ameh ison, ima igadis so adong epeng muyu tu Bilah,” ning Si Siti.\n“Pajiar ma, Inang. Sian ami ma sude biaya ni alai. Ulang jabat pikirkon i, ima gunana ita na markahanggi, marsitolongan ipardangolan. Na marubat i ma situtui, dungi doaon so ipas alai marsuo dohot ompungna i Bilah” ning Muklan.\nSogot ni ari sidung mangan manyogot ma aroro ni Si Isrot mangalap alai tu bagas. Si Poso dohot Si Pikek pe madung do sidung markobas nagiot mangalao kehe tu Bilah i. Muklan dohot dadaboru i, soni muse deba kahanggi madung do i bagas i nangkan pabuot alai, soni ombar jiren, marsijalangkon sijalangon tu Si Poso, ima epeng tamba-tamba ni tambang dohot parmangan i pardalanan.\nAnggo tambang ni alai dohot parmangan madung do sapetona itiop si Isrot nanitumpur alak kahanggi borngin i i bagas ni Muklan i. Jaru pe songoni, somalna i luat Mandailing, bope madung manumpur, laing angkon namanjalangkon do so lamam ilala napabuot koum niba pala kehe mardalanan tu na dao.\nGorar ni hutana i Bilah madung do isuratkon Si Siti tu sakalambar karotas. Ima gorarna Kampung Bilah, Kecamatan Bilah Hilir, Kabupeten Labuhan Batu. Gorar nia, gorar ni mandiang alaklaina soni muse gorar-gorar nangkan nanitopotkon madung isuratkonna.\n“Marsapa ma alak anggi dung tolap tu uta i. Sahuta dei bagas nami dohot bagas ni amantua Si Poso,” ning Si Siti sareto mangalehen sada gambar tu Si Isrot.\n“Onma foto nami dompak baru-baru marbagas najolo. Ipatidaon anggima so momo anggi manjalai bagas nami,” ningna.\n“Olo, Kakak. Dungi, nomor HP-ngku pe madung ma ulehen tu Uda Muklan, so momo marhubungan tu son,” ning Si Isrot.\n“Olo, Anggi. Copat hubungi tu son sanga sonjia i sadun,” ningna.\nInagiot mangalaoi, manjalang do Si Poso dohot Si Pikek tu inangna soni muse tu alai na lagut i bagas i. Sidung manjalang, aruar do sude koum kahanggi dohot ombar jiren i pabuotna tingon jolo bagas i.\nSi Siti hum najuguk do i pintu i pabuot daganak nai, ngada tolapsa jongjong i alaman i nibaen sibukna lumobi oyang. Mata marilu mangaligi pomparna namangalangka i, na kehe manjalaki huta ni ompungna i luat na dao.\nIlu ni matana na mardabuan i ngada hum nibaen maribo niroha, tarsunggul bage do ibana na madung marpadan tu mandiang alaklaina i na solpu i, ima padan nia i ginjang parkutahan ni amang ni dagankna nangkan patandaon pompar ni alai tu ompungna boti amangtuana.\n“Pasada ma rohamu, ayah ni si ucok. Bope naso adong parmarsuonta dohot alai i Bilah, pinomat daganakta tarida alai, namaroban tompanta tu amang dainang dohot amangtuana,” ningna ibagasan rohana tu mandiang amang ni pomparna.\n“Oo..Ayah Umak, na langka ma paompumu manjalai homu, maroban tondi tu bagasta. Pala les naso marsuo be ita, ligimu ma tompa ni alai ubat ni lungun muyu tu au, boru muyu on,” ning rohana. (marsambung)\nbahasa mandailing carito mandailing cerita mandailing dahlan batubara mandailing marsidao-dao novel mandailing sastra daerah sastra mandailing sastra nusantara sastra sumatera\t2016-08-26


Jamita Evangelium, Minggu XV Dung Trinitatis "Marhabisuhon di bagasan Jesus" (Markus 8: 31-38)\nSabtu, 11 September 2021 21:53 WIB\nDr Robinson Butarbutar\nPinatolhas ni Pdt Dr Robinson Butarbutar, Ephorus HKBP.\nMamungka sihametmetonta sahat tu na tatadingkon ngolungolu di portibion di ujung ni ngolunta marragam do pangajarion na diajarhon tu hita, na taparsiajari sandiri, dohot na tahangoluhon di pardalanan ni ngolungolunta. Tagoari do i habisuhon na taharingkothon di ngolungolunta. Alai na boi do dia na tadok, tahaposi, dohot tahangoluhon habisuhon i sasintongna ndang apala habisuhon molo tapaadop tu lomo ni roha ni Debata na umboto dia na dumenggan di hita hajolmaon on. Isarana, uju marumur saratus taon dope HKBP mangula di tano/negara Republik Indonesia, i ma taon 1861-1961 ia habisuhon naung tatea, diajarhon jala dihaposi ruas dohot partohonan ni Huria Kristen Batak Protestan i ma songon on: "Nasa na mangolu di bagasan hatigoran, i do na mardohar di ngolu on, ai dihalomohon Debata do na marhatigoran." Ala ni i do diajarhon tu hita sude asa ringgas marhatigoran dohot mangalului hapistaran marhite na marsikkola sadenggandengganna dohot satimbotimbona, ai diharingkothon sada bangso dohot negara do na pistar dohot na mangolu/mangula tigor. Ala ni i, uju i bahat do ruas ni HKBP na denggan-denggan ngoluna.\nAlai di partingkian parsitongaan rejim Orde Baru, i ma di ujung ni taon-70-an/mamungka taon 70-an sahat tu hadadabu ni Pamarenta Orde Baru di negaranta di taon 1998, ndang i be na ditiop bahatan rakyat Indonesia songon habisuhon, alai nunga meret be tu na maralo tusi. Ndang hatigoran dohot hapistaran be, alai nunga tu korupsi, kollusi dohot nepotisme, nang diskriminasi. Na manghangoluhon i denggan ngolungoluna. Ndang otik manang adong do manang na piga uju i nang ruas ni HKBP na manjalo habisuhon na imbaru i, na tangkas maralo tu hata ni Debata. Alai, ala ni pangunjunan maniru habisuhon na imbaru i, ba gabe adong deba ruasta na mangihuthon i. Na so manghangoluhon i ndang denggan ngolungoluna.\nAlai dung madabu rejim Orde Baru, masuk hita tu era reformasi/transformasi sahat tu nuaeng di bangsonta na niuluhon ni Presiden Joko Widodo, ndang apala i be habisuhon di ngolunta songon bangso. Alai nunga mulak muse tu na sintong, i ma ingkon tigor pistar dohot marhatauon na timbo do sipasomalon dohot siparangehononhon. Tarlumobi dung lam margurasa sistim internetisasi manang digitalisai songon i nang transparansi dohot anti korupsi pe tahe, gabe ndang apala langku be manang ndang tarrgoar habisuhon be dohonon korupsi, kollusi dohot nepotisme, rasisme nang diskriminasi i. Molo tung adong pe i nuaeng di pengusaha manang penguasa, otik nama i jala nunga di bagasan biar sasalahak patupahon i, nunga mallobok taroktok ni halak patupahonsa. Tatangiangkon ma lam dihaposi sandok rakyatta habisuhon na imbaru, i ma holan angka na tigor, na pistar, na kreatif, na innovatif dohot na domu tusi do na boi diarop mamboan bangsonta tu hamajuon, hadameon, hatigoran dohot hadoharon, gabe negara maju di taon 2045, di na marumur bangsonta 100 taon.\nDomu tusi ma tong nang habisuhon mandungdung kesuksesan ni ngolu. I ma ingkon kerja keras, disiplin, na trampil, kreatif dohot na innovatif, jala na barani berkorban, dohot na mangula dengan hati do dalan tu kesuksesan ni ngolungolu. Ndang dalan na losok, jalan pintas, na oto. Di partingkian nuaeng di partingkian digitalisasi lam diharingkothon do asa dipatimbo hatauonta di angka i. Ndang be songon andorang so nternetisasi segala sesuatu. Angka na mamangke angka dalan-dalan na maralo tusi ndang diharingkothon be di partingkian sinuaeng. Ala ni i ndang langku be jalan pintas. Gabe mulak ma muse diparsiajari dohot dihangoluhon rakyat na mangihut on: "Berakit-rakit ke hulu, berenang-renang ketepian. Bersakit-sakit dahulu, bersenang-senang kemudian."\nAngka sisean na olo mamarsiajari, menghaposi dohot manghangoluhon habisuhon na songon i do na dihasiholi Tuhanta Jesus najolo di abad parjolo nang di angka abad dung i, nang di partingkianta nuaeng, di dekade patoluhon abad pa-21-hon, di era digitalisasi. Uju mangula Ibana songon Rabbi di tongatonga ni bangso Jahudi na nirajaan ni Kaisar Rom, angka raja sian keluarga Herodes nang sian keluarga ni angka malim/malim bolon di bagas joro nunga gabe hasomalan di angka na manguluhon dohot na diuluhon uju i patupa nepotisme, rasisme, diskriminasi, dohot jalan-jalan pintas. Angka sisean ni Rabbi Jesus pe nunga sanga digohi habisuhon na songon i. Ala ni i, di na dipabotohon Ibana tu angka siseanna na ingkon adopan ni Gurunasida Jesus do/ma angka parungkilon na pola mambahen Ibana agoan hosa, mate jala ditanom dung i hehe muse di ari patoluhon (ayat 31) songon dalan di angka na mangahasogohon ulaonNa na mansai denggan uju i, alai so dirajumi nasida gabe dalan na denggan di Jesus laho patulushon sangkap haroroNa tu portibion - i ma paluahon hajolmaon sian huaso dosa dohot hamatean na manongtong -, gabe ditulak nasida angka siseanNa i ma habisuhon na pinatolhas ni Jesus i marhite sada jurubicaranasida, i ma si Petrus (ayat 32).\nDi si Petrus, ndang i dalan sipangkeon ni Jesus nian pasauthon sangkapNa. Boi dope dalan na asing, i ma unang dioloi Jesus dipaso angka alona i Ibana marhite na manangkup dohot pamate Ibana. Ai marhuaso do Ibana mamangke dalan-dalan pintas, i ma mamangke huasoNa laho pasohot tahitahi nasida i. Alai di Tuhanta Jesus, ndang habisuhon na saurdot tu lomo ni roha ni Debata na mambuat dalan pintas, manang hasoradeon mangadopi dohot mandalani sitaonon sahat tu hamateanNa. Alai ia habisuhon na saurdot tu lomo n iroha ni Debata i ma dalan kerja keras, dalan na digohi perjuangan dohot parungkilon laho pasauthon lomo ni amaNa tu Ibana dohot sipatupaonNa. I do umbahen nan dang dioloi Jesus jongjong si Petrus di joloNa laho mangoarai manang mangambati Ibana mandalani dalan na maol i, via dolorosa i. Di Jesus, ingkon marhite dalan perjuangan do sidalanhonon ni angka sisean na mangihuthon Ibana, ala ni Ibana, dohot ala ni barita nauli na dibaritahon dohot dihangoluhon nasida (ayat 35) pola sahat tu haradeon agoan hosa (ayat 34-37). Na mangulahon na marasing sian i, i ma maila ala ni Jesus manang ndang rade sahat tu agoan hosa ala ni Jesus dohot ala ni barita nauli, ndang tardok nasida angka siihuthon Jesus.\nMansai togu do roha ni Jesus di habisuhon na dihangoluhonNa dohot niajarhonNa tu angka siseanna i, i do umbahen na pola didok Ibana: Na so olo songon i ndang hatindangkononNa nasida/hita di hasangapon ni AmaNa dohot surusuruan angka na badia (ayat 38). Na marasing sian i do na tongon ditiop si Petrus dohot angka siseanNa i. Alai ni i do mansai koras Ibana maminsang si Petrus marhite na mandok "Unang ma ho jongjong di jolongku laho mangambati ahu, bolis (Gorik: hupage hopiso mou, satana = Laho ma ho sian jolongku, bolis), ai ndang dipingkihon ho angka na di Debata, angka na di jolma do (Gorik: hoti ou phroneis ta theou alla ta ton anthropon). Asa, ndang marpingkir songon, manang ndang mamingkirhon na piningkiran ni Debata (=ndang lomo ni roha ni Debata) jalan pintas, i ma dalan na so rade mangadopi perjuangan laho mandungdung sintasinta. Dalan ni sibolis do.\nBoasa ma apala 'habisuhon ni Jesus na songon i, i ma haradeon mandalani dalan na maol laho, rahis, gok parungkilon mandungdung angka na hinalomohon ni Debata ndang na piningkiran ni jolma' na gabe jamita di hita ruas ni HKBP di partingkian on, i ma mangolu di partingkian Covid-19 on?\nSian bona ni hasasahat dohot hararat ni pandemic Covid-19 tu sandok portibion ndang marimbar tu Indonesia on, nunga dipangido World Health Organization tu sandok pamarenta di portibion, jala nunga dipangido pamarentanta di Indonesia on asa sude hita rakyat Indonesia padalan careful and hard steps, angka langkah na jamot dohot na koras laho pasohon hararat ni Covid-19 on. Mamungka ma i sian Working from Home and worshipping from home, (mangula sian jamu jala manomba di jabu), sahat tu PPKM dohot vaksinasi, asa boi tajaga keseimbangan ni hahipason ni pamatangta dohot hahipason ni pandaraman ni ngolungolu/ekonomi. Alai ala sanga lemba hita, ndang olo sude rakyatta mandalani dalan na maol, alai dalan na lemba, na sonang, na so adong pembatasan, gabe nangkok ma torop ni na disonggopi Covid-19 i di bulan Juni-Agustus. Alai dung rade hita unduk tu dalan na jamot dohot pembatasan-pembatasan pergerakanta boi gabe tuat di tongatonga ni bangsonta di bulan September na disonggopi Covid-19 i, sian nomor 1 hian di bulan Juni-Juli di portibion gabe nomor 13. Songon i do tong di angka ngolungolunta na asing, isara ingkon sahatophatopna bangsonta marhasomalan mangolu di era internetisasi segala sesuatu (IOT: Internetization of Things), ndang holan di parsikkolaan alai dohot do di ulaon na maraggam i.\nUmbagas sian i dope ra sidohonon ni Tuhanta Jesus nuaeng on tu hita marhite habisuhon na pinatolhasNa i najolo tu angka siseanNa i. Molo tasulingkiti sejarah ni angka ulaon ni angka siseanNa i di abad parjolo sahat tu abad pa-21-hon, tutu do dioloi angka siseanNa/taoloi do habisuhon pinatuduhon dohot pinodahon ni Tuhanta Jesus i di ngoluNa nang di pangajarionNa i. Mansai bahat do angka tantangan niadopan ni angka siseanNa, angka siihuthon Ibana, dohot angka na manghaporseai Ibana di na mangulahon ulaon pinasahatNa tu nasida songon na tarsurat di angka evangelium i (isara Mat 28: 18-20, Markus 16: 15 dna) asa borhat hita mamaritahon barita nauli, goarNa, dohot mangajarhon pangajarionNa i di tongatonga ni angka bangso di portibion. Rumang ni tangangan i ndang holan na metmet, alai dohot do angka na balga dohot na so tartuhuk ni hita angka siseanNa i, pola sahat tu na pola marujung tu hamatean. Alai martahan do hita. Ndang maila hita. Laos disi do hasasaut ni harararat ni barita nauli i. Siala ni i go martahan naporsea i. Jala bahat na denggan na tapatupa di portibion. Alai tong do dohonon, ala adong na so patupa i, gabe madabu tu dosa patupa na so denggan hita di portibion, baliksa patupa na so denggan, na jat tu donganta jolma nang tu donganta na tinompa na asing.\nAla ni i diarop taruji manang diuji do nuaeng hasatiaonta mandalanhon dalan na maol situtu i di partinkian Covid-19 i, di na ingkon tahangoluhon angka dalan na maol laho mangadopi Covid-19 on. Jala bahat do angka ruasta na sinonggopan ni Covid-19 i jala naung agoan hosa siala ni i. Ra adong do sian tongatonganta na pola gabe gale haporseaonNa di Tuhanta Jesus i ala agoan dongan saripe, natuatua nang ianakkonta siala sinonggopan ni Covid-19. Ndang di sude partingkian diadopi naporsea di Ibana parungkilon ni ngolu. Alai apala di partingkian sinuaeng, di na taadopi dope Covid-19 on, mansai ringkot do hita mamarsiajari, manghaposi dohot mamarangehon habisuhon niajarhon ni Tuhanta Jesus i, di na mangolu songon halak Kristen di partingkian pandemi on, i ma: "Haradeon mangadopi dalan na maol, isara marhite na satia mar-3 T (Testing, Tracing, Treatment, 5 M (Marmasker, mamuri tangan, manjaga jarak, mandao sian hariburon dohot mangorui mobilitasta) nang mar-Vaksinasi, songon i ma nang di angka gulmit ni ngolunta na marragam i. Dipatau Tuhanta ma hita mandalani dalan na mansai maol di tingkion marhite marhabisuhon ni Tuhanta Jesus i. Amen.\nKetua TP.PKK Labuhanbatu Dukung Aksi Eksklusif Cegah Stunting\nPengprov Pertina Sumut Gelar Duel Meet dengan Aceh Besar dan Lampung\nKakanwil DJP Sumut II Kunjungi Sidempuan\nPeduli dengan Kesehatan Ibu - ibu Penyapu jalan, DLH Bekerjasama dengan YKI Labuhanbatu adakan Sosialisasi tentang Kanker Payudara\nWalikota Terima Kunjungan Kepala Kantor Daerah Telkom Sidempuan\nBupati Tidak Tahu Hukum Adat ?\nKapolres Humbang Hasundutan Cek Kendaraan Dinas, Pastikan Tidak Ada Kendala dalam Bertugas\nAksara Batak Masih Ada


Jamita Evangelium 9 Juni 2019, Minggu Parningotan Hasasaor ni Tondi Porbadia I "Tondi Porbadia Napangoluhon" (Rom 8: 9-11) Pelita Batak Online\nHamuna angka Dongan Sahaporseaon di bagasan Kristus,\nSomal do di pesta Parningotan di Haroro ni Tondi Porbagia dienet jamita sian opat hat ani Debata na mangihut on:\nNaparjolo, sian Evangelium Johannes, i ma taringot tu bagabaga haroro ni Tondi Porbadia i, pinorbagabagahon ni Tuhanta Jesus tu angka siseanNa na parjolo i di panghataion parsiranganNa dohot nasida. Disi didok taringot tu ulaon ni Tondi i. Dipatolhas Tuhanta i tu nasida na ia ulaon ni Tondi i, i ma mandongani angka siseanNa. Ndang holan mandongani tahe, alai dohot do mangajarhon dohot paingothon tu angka siseanNa nasa naung hinatahon ni Jesus Kristus tu angka siseanNa i. Mansai ringkot do i ndang holan di partingkian tradisi lisan, alai dohot do di na mamolus partingkian na marragam i sahat tu nuaeng di era revolusi industri napaopathonhon, era digital on: PandonganionNa dohot paingothon hita di angka pangajarion ni Jesus uju mangolu dohot mangulahon ulaonta hita angka siihuthon Jesus. Dungkon ni i, ulaon ni Tondi i dohot do didok Jesus Kristus na mangihut on: Manghatindangkon taringot tu Jesus Kristus tu angka siseanNa, asa tongtong manatap tu jala marpos ni roha di Jesus Kristus nasida di portibion, manang aha pe na masa, songon dia pe kondisi ni ngolu. Natolu i do na ginurithon ni panurat ni evangelium Johannes di Joh 14: 16-17, 26, 15: 26, 16:7.\nMolo taida mamungka sian partingkian ni angka sisean na parjolo i di dekade paopathon abad parjolo sahat tu nuaeng di dekade paduahon abad pa-21-hon, nunga digohi bagabaga ni Tuhanta Jesus i taringot tu ulaon ni Tondi Porbadia natolu i: Mangajarhon, paingothon dohot manghatindangkon taringot tu Jesus Kristus. Hita angka halak Kristen Batak nunga marnida i mamungka dibaritahon angka parbarita nauli na ro sian Eropa tu tano, luat nang roha ni halak Batak sahat tu tingki on. Digohi Ibana do i sahat tu tingki on. Tama tapuji goarNa.\nNapaduahon, somal do tong dibaritahon di Pesta Parningotan di Hasasaor ni Tondi Porbadia di parmingguonta barita na uli na sian buku Ulaon ni Apostel na manaringoti taringot tu hasasaor ni Tondi i (Ul 2: 1-13). Nunga saor tondi i di tongatonga ni angka siseanNa na pungu di Jerusalem, jala nunga saor tondiNa i di tongatonga ni ngolu ni angka na porsea di Ibana marsasahalak dohot marsasapunguan. Ndang holan bagabaga be haroro ni Tondi Porbadia i. Alai nunga masa, nunga tongtong masa, jala masa sahat tu sadarion. Saor Ibana di tongatonga ni ngolu ni naporsea tu Jesus Kristus Sipalua i.\nNapatoluhon, sian buku Ulaon Apostel taringot tu ulaon ni Tondi i manguluhon ulaon mamaritahon barita nauli pinatupa ni angka siseanNa andorang so ro Jesus Kristus paduahalihon sahat tu tingki on, songon na ginurithon ni panurat Ulaon Apostel i. Ndang jadi holan paimahon boti hita angka na porsea di Jesus Kristus di haroroNa paduahalihon, alai andorang so ro Ibana paduahalihon ndang jadi hita mansohot mangulahon ulaonta ni donganan ni TondiNa, i ma mamaritahon barita nauli taringot tu Jesus Kristus. Naporsea dohot punguan ni naporsea na so mamaritahon barita nauli ndang mangolu jala mangula Tondi Porbadia di ngolu nasida. Las rohanta ala sahat tu sadarion tongtong do diula huria ni Kristus di sandok portibion ulaon mamaritahon barita na uli taringot tu ngolu nang ulaon songon i nang pangajarion ni Tuhanta Jesus Kristus. Tapuji goarNa.\nNapaopathon, somal do tong dienet jamita di minggu parningotan di ari hasasaor ni Tondi Porbadi i sian surat ni apostel Paulus tu huria Rom na manaringoti taringot tu songon dia ma parange ni angka na porsea na mangolu niuluhon dohot tinogutogu ni Tondi porbadia i, i ma ndang ngolu na mangihuthon angka patik-patik songon manang na mangihuthon hagiot, sangkapsangkap, hisaphisap ni daging na talu tu huaso ni dosa di pamatangta i, alai ngolu na mangihuthon dohot mangulahon lomo ni Tondi i do (Roma 8: 1-8 dohot 8: 12-15), ngolu na marparbuehon parbue ni Tondi na marragam i (Gal 5: 22).\nAlai di parningotan ni Hasasaor ni Tondi Porbadia i sadarion di tongatonganta halak Kristen Batak, ndang apala sian na opat na di ginjang i na dienet gabe jamita mamanghulingi hita sadarion, tgl 9 Juni 2019 on, alai taringot tu hagogoon ni Tondi Porbadia na mangula di bagasan ngolunta na so manahan manang na mura matapar on jala na ingkon mate ala ni dosa i do, alai na naung pinatigor ni Debata marhite ulaon ni AnakNa i do (dikaiosune). Jamitanta taringot tu Tondi Porbadia Napangoluhon.\nTar-jarang do on na gabe jamita. Ai pasupasu nasumurung do i di hita, pinalumehon ni Debata Pargogo Nasohatudosan i tu hita angka na porsea. Dia ma i?\nI ma on: Molo/Ala maringan Tondi ni Debata di bagasan hita, songon tanda ni na mian Kristus di bagasan hita, masa do jala masa ma dua hamamasa di bagasan ngolunta angka na porsea di Ibana dohot angka na niinganan ni Tondi i. Duansai i, ingkon tapamanat, taauhon, tahalashon, tahamauliathon dohot tabaritahon dohot tahatindangkon tongtong.\nNaparjolo, tondinta jolma na porsea on mangolu do ala naung dipatigor Jesus Kristus hita (Gorik: dikaiosune), atik pe mate jala ingkon mate do pamatangta on ala ni dosa (Roma 8: 10).\nNapaduahon, sunggulon ni Debata ma muse pamatangta na mate panghorhon ni dosa on songon panungguliNa di Jesus Kristus sian hamamateNa i. Ndang marujung di hamamatenta ngolunta na nimianan ni Tondi i. Asa, ibana na di bagasan Kristus inganan ni TondiNa do, jala tondi ni ibana na niinganan ni Tondi i mangolu do marhite ulaon hatigoran na dipatupa Debata tu hita, atik pe pamatangna mate ala ni dosa. Lobi sian i dope tahe, sunggulon ni Debata do muse pamatangta na mate i.\nImpola: Dipangolu Tondi Porbadia do tondinta (Gorik: pneuma) di na mangolu dope hita di portibion, uju mangolu hita di portibion. Jala, dung mate pe pamatangta on, ndang marujung disi pamatangta on, alai sunggulon ni Debata Na marhagogoon situtu i pamatangta na mate i.\nBoasa ma on nuaeng mamangkhulingi hita halak Kristen Batak di sandok portibion, tarlumobi hita ruas ni Huria Kristen Batak di portibion, tarlumobi di ari parningotan di hasasaor ni Tondi Porbadia on di taon 2019 on, saminggu dung parningotan di hatutubu ni Pancasila, Dasar Negara Indonesia?\nNaparjolo, suraon do ala ndang apala tahasiholi, taharinggashon, dohot ndang hiras be rohanta mangolu saurdot tu lomo ni roha ni Tondi Porbadia na mangingani hita on, baliksa gabe hagiot, hisaphisap dohot sangkapsangkap ni daging i nama natapatupa?\nNapaduahon, suraon do ala ndang tatanda hinabalga ni pasupasu naung pinalumehon ni Debata tu hita i ma: "Rap dohot Tondi ni Tuhanta i angka na martondi na mangolu do hita on ganup uju mangolu hita"?\nMolo taboto do i, hiras be ma rohanta mandalani ngolu on, patupahon angka na denggan tu donganta jolma, i ma angka ulaon na denggan di bagasta, tu donganta saripe, tu donganta saulaon, tu donganta saparmeaman, tu donganta sahuta, tu donganta sabangso. Ndang angka na so denggan tu angka donganta jolma i be na taula. Ndang angka na agoan hiras ni roha (semangat) be ngolunta on.\nMansai ringkot do on tarlumobi di tongatonga ni bangsonta Indonesia na naeng meret sian negara berkembang tu negara na maju. Ndang tarbahen hita mandungdung i molo martondi na mate do hita, martondi na kehilangan semangat juang. Baliksa, gabe martondi na mangolu jala na pangoluhon ma tondinta sandiri.\nNapatoluhon, suraon do nunga gabe dohot hita gabe angka jolma na agoan panghirimon na mangolu di ngolunta sogot, na paheheon ni Tuhanta Debata i do ngolunta? Di Hakristenon, tatanda do pangantusion na mangihut on: Ala ni hatontuon na sunggulon ni huaso ni Debata do pamatangta na ingkon mate ala ni dosa i di ari sogot, gabe tubu ma hiras ni roha na timbo di angka na porsea i patupa na denggan di ngolunta sinuaeng. Ndang mabiar hita patupa hatigoran. Ndang mabiar hita bersemangat kepahlawanan di na patupa na denggan i hita. Baliksa, manang beha pe tantangan ni ngolu na taadopi songon dakdanak, remaja, naposo bulung, Ama nang Ina parsada tu tolu hurangan, nang tu angka natuatua na naeng marujung ngolu ala ni umur naung matua nang ala ni sahit, sai dirgak do simajujungta mangadopi tantangan na ro tu ngolu nang ulaonta.\nSecara khusus mansai ringkot do barita na uli sadarion tangihonon dohot auhonon ni angka ianakkon ni halak Kristen Batak, ruas ni HKBP na tongon mangadopi masa transisi di parsikkolaan dohot kuliah nasida. Naung tamat SD mangalului SMP na denggan. Na tamat SMP mangalului SMA na denggan. Na tamat SMA mangalului Universitas negeri na dumenggan di Indonesia on nang di Luar Negeri.\nNdang apala maol auhonon ni angka na dapotan angka inganan parsikkolaan na denggan dohot angka na denggan kemampuan ekonomi ni natorasna hata ni Tuhanta on. Alai tarummaol do auhonon ni angka na so dapotan inganan parsingkolaan na denggan i.\nJala molo tauduti, ndang apala mura auhonon ni angka na mulaulaon na maol paro na ringkot di ngoluon hat ani Tuhanta i.\nAlai apala tu angka na mangadopi hamaolon mangauhon hata ni Tuhanta sadarion i do ro barita nauli i: Molo mian do Tondi ni Tuhanta di hita, molo, pangoluon ni Tondi i do tondinta, semangatta mangadopi angka tantangan i. Ndang gabe angka generasi muda nang pangula na parbiar hita, alai gabe angka generasi muda dohot pangula na marhiras tondi do ngolunta.\nMansai ringkot do hadirion na martondi na hiras tubu, martumbur, jala lam magodang di tongatonga ni halak Kristen Batak, laho mangalului angka prakarsa, inisiatif dohot pamingkirion na konstruktif parsidohot membangun ngolu ni bangsonta bangso Indonesia na naeng meret tu negara majun a sejahtera, na dame dohot na tigor tu ariari na ro on. Ndang holan sian hamaloon ni jolma ro angka prakarsa dohot inisiasi i. Alai bahatan jala jotjotan ro sian angka na niinganan dohot tinogutogu ni Tondi Porbadia i do angka na berprakarsa, berinisiasi i. Masa i ndang holan di dunia usaha, alai dohot do i nang di dunia pemerintahan, dohot di dunia ilmu pengetahuan nang penelitian. Tondi Porbadia ni Debata na umboto saluhut i jala na marhagogoon i do na tuk patauhon hita manjumpangi angka pamingkirion na tuk pangoluhon di tongatonga ni hajolmaon di portibion. Alai angka na niinganan ni tondi na hodar, angka na pamatehon hajolmaon do na niula nasida.\nAla ni i, taauhon, tahalashon, tahamauliatehon jala tahangoluhon ma ngolunta na mangusande tu Tondi Porbadia dohot tu hagogoonNa patauhon hita martondi na mangolu, i ma martondi na pangoluhon.


Tudu-Tudu tu Parpunguan Tonga Pokan\nJAHA DI BAGASAN HATA Abkhaz Adhola Afrikans Ahanta Aja Albania Altai Alur Amhara Arab Armenia Assamese Ateso Attié Aukan Aymara Azerbaijani Azerbaijani (Sirilik) Baoule Bashkir Basque Bassa (Kamerun) Batak (Toba) Bengali Bikol Bislama Bolanda Boulou Bulgar Bété Cakchikuel Cebuano Changana (Mozambik) Chavacano Cheska Chichewa Chin (Hakha) Chitonga Chitumbuka Chokwe Chol Chopi Chuabo Cibemba Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Dangme Denmark Digor Douala Edo Efik Ewe Fante Farsi Fiji Fon Frafra Ga Galicia Garifuna Georgia Greenland Guarani Gujarati Gun Hata ni na Ngungu di Brasil Hata ni na Ngungu di Kolombia Hata ni na ngungu di Jerman Heber Hiligaynon Hindi Iban Ibanag Igbo Iloko Indonesia Inggris Islan Isoko Italia Jepang Jerman Jerman Rendah Kabiye Kabuverdianu Kachin Karen (S'gaw) Katalan Kazak Kekchi Khmer Kikamba Kikaonde Kikongo Kiluba Kimbundu Kirghiz Kiribati Kisi Kisonge Kongo Korea Kreol Haiti Kreol Mauritius Kreol Seychelles Kriol Belize Kroasia Kwangali Kwanyama Latvi Lhukonzo Lingala Lituavi Lolo Lomwe Luganda Lunda Luo Luvale Magyar Makau Makedonia Malagasi Malayalam Malta Mam Mambwe-Lungu Manyawa Marati Maya Mazatec (Huautla) Mbunda Melayu Miskito Mixe Mixtec (Guerrero) Mizo Mongol Moore Myanmar Nahuatl (Guerrero) Nahuatl (Puebla Utara) Nahuatl (Tengah) Ndau Ndebele Ndebele (Zimbabwe) Ndonga Nepali Ngabere Ngangela Norwegia Nsenga Nyaneka Nyungwe Nzema Okpe Oriya Oromo Ossetia Otetela Otomi (Rura Mezquital) Pangasinan Papiamento (Curaçao) Pijin Pulopulo Solomon Polski Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Ronga Rumania Rumania (Serbia) Rundi Rusia Samoa Sango Sena Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swedia Tahiti Tajik Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tonga Totonac Tshwa Tsonga Turki Twi Tzeltal Tzotzil Uighur (Sirilik) Ukraina Urdu Urhobo Uruund Uzbek Valencia Venda Vezo Vietnam Waray-Waray Wayuunaiki Welsh Xhosa Yacouba Yoruba Yunani Zande Zapotec (Isthmus) Zapotec (Lachiguiri) Zulu jiKurdi Kurman\nTudu-Tudu tu Parpunguan Hangoluan dohot Pangkobasion ni Halak Kristen\nPengawas Parpunguan Hangoluan dohot Pangkobasion\nKetua Parpunguan Hangoluan dohot Pangkobasion\n1. Parpunguan on ingkon mangihuthon jadwal di Hangoluan dohot Pangkobasion ni Halak Kristen—Na Laho Diparsiajari. Jala mangihuthon tudu-tudu na adong dison. Boi do sude penyiar mandapot tugas di parpunguan on, termasuk ma angka parsiajar Bibel naung ringgas marpungu. Alai ingkon jolo porsea do nasida tu Bibel jala diulahon.—be-IN hal. 282.\n2. Hata Pamungka: 3 minut manang hurang. Ganup minggu, dung sae marende dohot tangiang pamungka, dipaboa ketua ma angka na laho diulas di parpunguan on. Dipaboa ibana ma sada sungkun-sungkun na adong di Alus ni Sungkun-Sungkun Parpunguan Hangoluan dohot Pangkobasion.\n3. Arta na Arga na Adong di Bibel:\nJamita: 10 minut. Judul dohot bahanna marisi dua manang tolu hatorangan na adong di Hangoluan dohot Pangkobasion Na Laho Diparsiajari. Jamita on dipasahat sahalak sintua manang parhobas na malo mangajari. Molo panjahaion Bibel di minggu i nunga masuk tu buku na baru, adong do video na laho ditonton na marisi hatorangan taringot buku i. Boi do dipaboa parjamita hubungan ni video i tu jamitana. Alai, ingkon dipasahat ibana do sude hatorangan naung diparade di bahan i. Molo adong dope tingki, boi do dipatorang ibana gambar dohot parsiajaran sian ayat na diulas, asa lam tangkas jamitana.\nMangalului Arta na Adong di Bibel: 8 minut. Angka sungkun-sungkun di bagian on boi dialusi angka dongan. Ndang pola adong hata pamungka manang hata panutup dison. Bagian on dipasahat sahalak sintua manang parhobas na malo mangajari. Ibana do na manontuhon piga minut laho mangulas ganup sungkun-sungkun. Alai ingkon dijahahon do sude sungkun-sungkun i. Jala ibana do na manontuhon porlu manang na ndang manjaha angka ayat di dua sungkun-sungkun na parjolo. Leleng ni angka komentar na dipasahat holan 30 detik manang hurang.\nPanjahaion Bibel: 4 minut manang hurang. Holan tu donganta baoa do tugas on dilehon. Jala ndang pola adong hata pamungka manang hata panutup di tugas on. Dung sae donganta i pasahathon bagianna, dipaboa ketua i ma taringot naung diulahon donganta i. Umpamana, taringot mamparrohahon tanda baca, mangantusi bahan na laho dijaha, mangatur soara, manontuhon di bagian na dia ibana mambahen jeda, tangkas manjahahon bagian na ringkot, jala asa unang songon na dibahen-bahen cara ni ibana manjaha.\n4. Marsitutu ma Hamu di Ulaon Marbarita: 15 minut manang hurang. Tujuan ni bagian on laho mangurupi sude penyiar asa lam denggan di ulaon marbarita dohot mangajari. Angka dongan na mandapot tugas marbarita dohot manjumpangi muse, ingkon mangihuthon sitiruon mamungka pangkataion na adong di halaman 1 sian Hangoluan dohot Pangkobasion Na Laho Diparsiajari. Nasida do na manontuhon porlu manang na ndang mangalehon sijahaon manang patuduhon video sian Angka Alat Laho Mangajari. Di Hangoluan dohot Pangkobasion Na Laho Diparsiajari, nunga ditontuhon sadia leleng laho pasahathon ganup tugas. Sipata adong do tudu-tudu disi. Ndang porlu ditamba-tambai hatorangan na asing holan asa pas tingkina. Alani i, denggan ma parade. Angka sintua pe boi do mandapot tugas on.\nVideo Sitiruon Mamungka Pangkataion: Ganup bulan, di minggu na parjolo sahat tu minggu na patoluhon, ditonton ma video sitiruon mamungka pangkataion jala diulas. Di video i, dipatudu do cara marbarita, manjumpangi muse, dohot manjumpangi muse paduahalihon. Ketua ni parpunguan i do na pasahathon bagian on.\nMarbarita: Boi do tugas on dilehon tu donganta baoa manang borua. Molo donganta baoa do na mandapot tugas on, ingkon donganta baoa do na mangurupi ibana. Alai boi do donganta borua na mangurupi ibana molo sian keluargana sandiri. Boi do nasida hundul manang jongjong tingki pasahathon bagian on. Boi do dibahen nasida hata pamungka na somal di inganan ni nasida. Ihuthon ma sitiruon mamungka pangkataion na adong di halaman 1.\nManjumpangi Muse: Boi do tugas on dilehon tu donganta baoa manang borua. Molo donganta baoa do na mandapot tugas on, ingkon donganta baoa do na mangurupi ibana. (km-IN 5/97 hal. 2) Boi do nasida hundul manang jongjong tingki pasahathon bagian on. Donganta na mandapot tugas on patuduhon aha na laho dipasahat ibana tingki manjumpangi muse halak na berminat. Ihuthon ma sitiruon mamungka pangkataion na adong di Hangoluan dohot Pangkobasion Na Laho Diparsiajari.\nManjumpangi Muse Paduahalihon: Boi do tugas on dilehon tu donganta baoa manang borua. Molo donganta baoa do na mandapot tugas on, ingkon donganta baoa do na mangurupi ibana. (km-IN 5/97 hal. 2) Boi do nasida hundul manang jongjong tingki pasahathon bagian on. Donganta na mandapot tugas on patuduhon aha na laho dipasahat ibana tingki manjumpangi muse halak naung dikunjungi. Ihuthon ma sitiruon mamungka pangkataion na adong di halaman 1.\nParsiajaran Bibel: Boi do tugas on dilehon tu donganta baoa manang borua. Molo donganta baoa do na mandapot tugas on, ingkon donganta baoa do na mangurupi ibana. (km-IN 5/97 hal. 2) Boi do nasida hundul manang jongjong tingki pasahathon bagian on. Bagian on patuduhon songon dia parsiajaran Bibel diulahon. Ndang porlu adong hata pamungka manang hata panutup dison. Alai molo dilehon pokok nasihat taringot hata pamungka manang hata panutup, boi do i diulahon. Ndang ingkon dijahahon sude bahanna. Alana, cara mangajari do na porlu dipatudu di bagian on.\nJamita: Tugas on dilehon tu angka donganta baoa.\n5. Hangoluan ni Halak Kristen: Bagian on lelengna 15 minut. Dung sae marende, adong sada manang dua bagian na laho manjujui hita asa mangulahon Hata ni Debata. Bagian on dipasahat angka sintua manang parhobas na malo mangajari. Alai bagian na ringkot di hita, holan angka sintua do na boi pasahathon i.\nParsiajaran Bibel Huria: 30 minut. Bagian on dipasahat sintua na malo mangajari. (Molo otik do sintua di huria i, boi do bagian on dipasahat sahalak parhobas na malo mangajari.) Angka sintua do na manontuhon ise na cocok laho manguluhon Parsiajaran Bibel Huria. Angka naung dipillit ingkon denggan manguluhon parsiajaran on. Misalna, ingkon diparrohahon do asa unang lewat waktu, ingkon tangkas dibahen ibana angka ayat na ringkot, jala ingkon marsitutu do ibana asa tangkas diantusi angka na ro parsiajaran sian bahan i. Porlu do diparsiajari ibana tudu-tudu taringot cara manguluhon Parsiajaran Joujou Paboahon. Molo boi, marganti-ganti ma na manguluhon dohot na manjaha parsiajaran on ganup minggu. Molo dipangido ketua asa dipahatop sae parsiajaran on, na manguluhon i do na manontuhon songon dia carana. Umpamana, boi do ndang pola dijaha piga-piga paragraf.\n6. Hata Panutup: 3 minut manang hurang. Di bagian on, dipaboa ketua ma angka aha naung diparsiajari di parpunguan i, termasuk ma i sungkun-sungkun dohot alus na adong di Alus ni Sungkun-Sungkun Parpunguan Hangoluan dohot Pangkobasion. Jala ingkon dipaboa ibana do aha na laho diulas di minggu na ro. Boi do dipaboa ibana sada sungkun-sungkun na laho diulas di minggu na ro. Molo adong dope tingki, boi do dipaboa ibana goar ni angka dongan na mandapot tugas siswa di minggu na ro. Asing ni i, boi do dipasahat ibana angka boa-boa na ringkot jala manjahahon surat na ringkot tu huria. Alai, molo boa-boa taringot ulaon marbarita dohot jadwal pembersihan, ndang boi dipasahat ibana i sian jolo. Di papan pengumuman ma dibahen boa-boa sisongon i. Molo ganjang do boa-boa dohot surat na laho dijahahon, boi do dipangido ketua tu angka dongan na pasahathon bagian di Hangoluan ni Halak Kristen asa dipahatop bagian ni nasida. (Ida ma paragraf 5 dohot 9.) Dung sae sude, marende ma jala martangiang.\n7. Cara Asa Lam Denggan Manjaha dohot Mangajari: Mulai minggu 7 Januari 2019, buku Mangajari ma na dipangke ketua laho mangalehon poda jala mamuji angka dongan na mandapot tugas siswa. Ingkon diulahon angka dongan na mandapot tugas siswa do parsiajaran naung dibahen di Hangoluan dohot Pangkobasion Na Laho Diparsiajari. Di minggu na parjolo ganup bulan, diulas ketua ma sada parsiajaran sian buku Mangajari. Bagian “Na Laho Hulatik” dibahen asa dipangke angka dongan na mandapot tugas siswa. Ndang ketua na mangisi manang na manandai i.\n8. Poda: Dung sae donganta pasahathon bagianna di tugas siswa, dipuji ketua ma ibana jala dilehon ma poda sian buku Mangajari. Lelengna hira-hira samenit. Tingki paboahon na laho pasahathon tugas siswa, ndang porlu dipaboa ketua nomor piga pokok nasihat na laho diulahon donganta i. Alai dung sae donganta i pasahathon bagianna, boi ma dipaboa ketua songon dia donganta i nunga mangulahon pokok nasihat na dilehon tu ibana. Jala puji ma ibana. Ingkon lambok do ketua paboahon boasa ingkon marsitutu donganta i mangulahon pokok nasihat i. Molo adong na denggan sian presentasi i jala boi gabe sitiruon, ingkon dipaboa ketua do i tu angka na ro. Dung sae parpunguan manang di tingki na asing, boi do muse dilehon ketua poda tu donganta na mandapot tugas siswa i. Boi do ketua mangalehon poda sian buku Mangajari manang sian buku Sekolah Pelayanan, taringot pokok nasihat na diulahon donganta i manang pokok nasihat na asing.—Laho mamboto taringot tugas ni pengawas parpunguan Hangoluan dohot Pangkobasion dohot tugas ni penasihat ekstra, ida ma paragraf 13 dohot 16.\n9. Tingki: Unang adong bagian na lewat waktu, termasuk ma angka komentar ni ketua di parpunguan. Molo adong tugas siswa na lewat waktu, ingkon lambok do ketua mandok asa pintor dipasae donganta i bagianna. Jala molo adong bagian na asing na lewat waktu, porlu do penasihat ekstra mangalehon poda tu donganta i. Alana leleng ni parpunguan on, termasuk marende dohot martangiang, ndang boi lobi sian sajom 45 minut.\n10. Kunjungan Pengawas Wilayah: Tingki kunjungan pengawas wilayah, acara parpunguan mangihuthon jadwal di Hangoluan dohot Pangkobasion Na Laho Diparsiajari. Alai, Parsiajaran Bibel Huria di bagian Hangoluan ni Halak Kristen diganti gabe khotbah dinas na dipasahat pengawas wilayah saleleng 30 minut. Andorang so dipasahat khotbah dinas, ingkon dipaboa ketua do parsiajaran na ringkot na didapot sian parpunguan i, paboahon aha na laho diulas di minggu na ro, pasahathon boa-boa jala manjahahon surat na porlu tu huria. Dung i, baru pe dipaboa ketua judul ni khotbah dinas. Dung sae khotbah dinas, pengawas wilayah do na manutup parpunguan i jala mamillit ende nomor piga na laho diendehon. Saleleng kunjungan pengawas wilayah, ndang dipangke ruang tambahan. Molo adong kelompok na marbahasa na asing di huria i, boi do nasida tongtong mambahen parpunguan saleleng kunjungan pengawas wilayah. Alai, ingkon marpungu do nasida dohot huria i tingki dipasahat pengawas wilayah khotbah dinas.\n11. Pekan Kebaktian: Tingki pekan kebaktian, ndang adong parpunguan dibahen. Jadi bahan na laho diulas di minggu i, boi ma diparsiajari tingki pelajaran pribadi manang pelajaran keluarga.\n12. Pekan Peringatan: Molo Ari Parningotan i dibahen ndang di ari Sabtu manang Minggu, ndang adong Parpunguan Hangoluan dohot Pangkobasion di minggu i. Alai parpunguan laho marbarita, boi do dibahen di Ari Parningotan i.\n13. Pengawas Parpunguan Hangoluan dohot Pangkobasion: Ingkon ditontuhon angka sintua do ise sian nasida na gabe pengawas Parpunguan Hangoluan dohot Pangkobasion. Martanggung jawab do pengawas on mamastihon asa denggan parpunguan on diulahon jala mangihuthon angka tudu-tudu on. Ingkon kerja sama do ibana dohot penasihat ekstra. Molo nunga adong Hangoluan dohot Pangkobasion Na Laho Diparsiajari tu bulan na mangihut, pintor dibahen pengawas parpunguan ma angka ise na mandapot tugas siswa. (Ida ma paragraf 4.) Tibu ma lehon tugas i dohot pokok nasihatna tu angka dongan na mandapot tugas. Boi ma i dilehon tolu minggu andorang so diulahon tugas i. Lehon ma i mamangke formulir Tugas Perhimpunan Pelayanan dan Kehidupan Kristen (S-89-IN).\n14. Ketua Parpunguan Hangoluan dohot Pangkobasion: Ganup minggu, sahalak sintua ma na gabe ketua di parpunguan on. (Molo otik do sintua di huria i, boi do tugas i dilehon tu parhobas na malo mangajari.) Ibana do na paradehon hata pamungka dohot hata panutup. Jala ibana do na mangulas video sitiruon mamungka pangkataion, termasuk ma i patuduhon video taringot parsiajaran na baru sian buku Mangajari. Asing ni i, ibana do na paboahon angka ise na dapot bagian. Alai molo otik do sintua di huria i, boi do muse ibana na pasahathon bagian na asing. Ndang boi paganjanghu dipaboa ibana taringot na laho dipasahat di bagian na mangihut. Angka sintua do na manontuhon ise sian nasida na boi gabe ketua di parpunguan on. Angka sintua naung dipillit gabe ketua, boi do marganti-ganti pasahathon bagian on. Molo boi, pengawas parpunguan on ma na jotjot gabe ketua di parpunguan on. Angka sintua naung dipillit laho manguluhon Parsiajaran Bibel Huria pe boi do gabe ketua. Porlu do ketua mamuji jala mangalehon poda tu angka dongan na mandapot tugas siswa. Ingkon diparrohahon ketua do asa unang lewat waktu parpunguan on. (Ida ma paragraf 6 dohot 9.) Molo siat do inganan di panggung, boi do dipangido ketua asa dibahen sada nai mikrofon, asa adong pangkeonna laho paboahon ise na pasahathon bagian na mangihut. Jadi donganta na laho pasahathon bagian na mangihut, nunga boi jongjong di mikrofon utama. Tingki siswa pasahathon tugas panjahaion Bibel dohot bagian Marsitutu ma Hamu di Ulaon Marbarita, boi do ketua i hundul di panggung. Molo diulahon songon i, boi ma hemat waktu.\n15. Koordinator Badan Penatua: Koordinator badan penatua do na mangalehon angka tugas di parpunguan on. Alai molo tugas siswa, ndang ibana na mambahen. Asing ni i, ibana do na mambahen jadwal ise na gabe ketua di parpunguan i ganup minggu. Jala na laho gabe ketua i ingkon donganta naung disetujui angka sintua na asing. Ingkon kerja sama do koordinator badan penatua dohot pengawas parpunguan on, asa dipastihon jadwal ni parpunguan on nunga dibahen di papan pengumuman.\n16. Penasihat Ekstra: Molo boi, na gabe penasihat ekstra ingkon sintua na malo mangajari jala nunga marpengalaman. Ibana do na mangalehon poda tu angka sintua dohot parhobas taringot tugas na dipasahat nasida. Umpamana, taringot angka tugas di Parpunguan Hangoluan dohot Pangkobasion, khotbah umum, dohot taringot manguluhon jala manjaha Parsiajaran Joujou Paboahon manang Parsiajaran Bibel Huria. (Ida ma paragraf 9.) Molo adong piga-piga sintua na malo mangajari, boi do nasida marganti-ganti gabe penasihat ekstra ganup taon. Alai ndang sai ingkon dilehon penasihat ekstra poda tu angka donganta na pasahathon bagian.\n17. Ruang Tambahan: Molo godang do siswa di huria i, boi do dipangke ruang tambahan. Jala ingkon adong do sahalak sintua na gabe penasihat disi. Alai molo otik do sintua di huria i, boi do parhobas na malo mangajari dibahen gabe penasihat disi. Angka sintua do na manontuhon ise sian nasida na gabe penasihat. Nasida do muse na manontuhon porlu do tugas on marganti-ganti dibahen manang na ndang. Penasihat ingkon mangihuthon tudu-tudu di paragraf 8. Molo adong na dapot tugas siswa di ruang tambahan, pangido ma asa masuk nasida tu ruangan i dung sae bagian Arta na Arga na Adong di Bibel. Molo adong video na laho diulas, ingkon dohot do nasida manonton jala manangihon siulason i sian ruang tambahan. Alai molo ndang boi, penasihat ma na mamutarhon video i tu nasida, jala rap mangulas i di ruang tambahan. Boi ma nasida kaluar sian ruangan i dung sae bagian Marsitutu ma Hamu di Ulaon Marbarita.\n18. Video: Godang do angka video na laho ditonton di parpunguan on. Angka video i boi tabuat manang tadownload di aplikasi JW Library. Jala boi do i taida mamangke HP, tablet, manang perangkat elektronik na asing. Angka video taringot sitiruon mamungka pangkataion boi do ditonton di parpunguan laho marbarita. Alai ingkon jolo diputar do video i di Parpunguan Hangoluan dohot Pangkobasion.\nText Sipilliton unduhan buku digital Tudu-Tudu tu Parpunguan Hangoluan dohot Pangkobasion ni Halak Kristen


Huhuasi paidua ni hasuhuton di ulaon habot ni roha(matemangkar) | Raja Mandidang Sitorus\n« Berapa tarif bayaran Raja Parhata di Jabodetabek ?\nMandok hata dung sidung partumpolon di gareja »\nHuhuasi paidua ni hasuhuton di ulaon habot ni roha(matemangkar)\nMay 29, 2011 by Sampe Sitorus (A. Hitado Managam)\nDi ulaon habot ni roha andorang so manjaha Riwayat Hidup ni namonding sai jumolo do marhuhuasi paidua ni hasuhuton. Tarsongon on ma partordingna.\nDung di jahahon protokol partording ni ulaon (susunan acara) somalna pintor di uduti do dohot huhuasi dohot manjaha jujur ngolu sian paidua ni hasuhuton. Tarsongon on ma isarana (contoh) di ulaon Mate Mangkar:\nPaidua ni hasuhuton\nLoloan namarhabot ni roha, Amanta Raja dohot Inanta Soripada, Nahuparsangapi hami Hula-hulanami Raja…. sian ….. , Tulang nami Raja …… sian……, Bona Tulang nami Raja …… sian ……, Tulang Rorobot nami Raja ….. sian …… (dst sesuai daftar horong ni hula-hula na ro tu ulaon i), nang pe dibagasan habot ni roha, tama do hita mandok mauliate tu Amanta Debata Pardenggan Basa i, siala asi dohot holong ni rohana na tontong mangiring-iring hita tarlumobi ma di saluhut hamu namanghaholongi hami. Mauliate ma hupasahat hami diharoro hamuna di napatuduhon holong hamu jala pasahathon hata apul-apul hata togar-togar laho manungkol-nungkoli hami namarhabot ni roha tarlumobi mai bona ni hasuhuton nami.\nAmang Raja, Inang Soripada, jongjong ahu dison marhuhuasi songon paidua ni hasuhuton, mauliate malambok pusu ma dohonon nami siala haroro muna. Tangkas do dipatuduhon hamu holong na sian Tuhanta i marhite pambahenanmuna, tarlumobi ma i di nasogot di parnangkok ni mataniari nunga dipasahat Tulangnami Rajai Raja….(sebutkan marganya) Ulos Saput ni amanami naung bostang tapaadoadopon, anggiat ma antong songon tangiang ni angka datulang manaputi nauli manaputi nadenggan ma i tarlumobi ma di hami natinandingkon ni amanami on. Udut tusi nunga dipasahat Hulahulanami Rajai Raja….(sebutkan marganya) Ulos Tujung tu simanjujung ni ina nami. Asa tangkas ma antong naung onding amanami sian tongatonga nami. Amang Raja, Inang Soripada saluhut hamu na huparsangapi hami namanghaholongi hami, tung mansai gomos do pangidoon nami tu hamu asa tongtong boan hamu hami ditangiangmuna tarlumobi ma i ina dohot ianakhonnami na tinadingkon ni ama nami on . Asa songon parbue tungkir naung pinasahat muna i antong, Pir ma pongki bahul-bahul pansalongan, pir ma tondinami margogo ma hami antong jala tongtong di ramoti Tuhan.\nUdut tusi asa tung tangkas boanonmuna ditangiangmuna jahahononku ma jolo jujur ngolu ni ama na tapaadopadop on. (Manjaha Jujur Ngolu termasuk riwayat ni parsahiton rodi tu ujung ni ngolu ni namonding). Dung sidung manjaha jujur ngolu di uduti muse.\nSongoni ma jujur ngolu ni amanami on, marhite on tung gomos do mangido hami tu hamu saluhut namanghaholongi hami asa tongtong boan hamu hami di tangiangmuna tarlumobi ma i hasuhuton nami.\nSongon i ma hata huhuasi laos dohot jujur ngoluni ni ama nami on na boi hupasahat hami. Mauliate malambok pusu ma dohonon nami tu saluhut hamu namanghaholongi hami, Botima.\nTarsongoni ma na pinarrohahon di piga-piga ulaon habot niroha. Asa lam tu hantusna hita angka na umposo boi ma ditambai angka dongan.\nPosted in Ulaon Habot Ni Roha(Duka Cita) | 1 Comment\non February 13, 2013 at 3:47 pm | Reply Helena\nMauliate di Postingan ni Amang. Gbu


Home » sermon » Jeremia 9:22-25\nPamujion Di Bagasan Holong, Uhum dohot Hasintongan ni Debata\nPanurirang Jeremia ima sahalak anak ni malim, na magodang di sada huta na margoar Anatot. Panurirang Jeremia manghobasi di harajaon Juda di taon 625-586 andorang so Kristus. Uju poso dope ibana, di hatiai Raja Manasye do panggomgomi (raja), jala terkenal do ibana sahalak raja na jat. Dungi tarjou ma ibana gabe panurirang uju harajaon ni si Josia, sahalak raja na burju. Alai nang pe burju raja i, anggo angka rakyat mansai jungkat do pangalahona sude, ndang be nasida hombar tu lomo ni roha ni Debata. Ndang jumping hatigoran di ngolu nasida 92:33-34), mandao sian Debata (2:5,13;2;19), ndang olo managihon suara ni Tuhan (3:13), manomba ganaganaan, kemunafikan (3:10;5:2), dna. Alani pambahenan nasida I, dibaheni ingkon hona uhum do nasida. Ido umbahen disuriranghon ibana uhuman tu saluhut Israel molo so olo nasida pauba roha. Khusus, Turpuk on (Jer. 9 : 22 -25-10;25) digombarhon si Jeremia do hadirion ni Debata (kemahakuasaan Allah) na gok huaso na mangomgomi sasudena di portibion. Alan I, molo Debata do na ma marhuaso di portibion, ndang adong be alasan ni bangso Judea mamuji dirina manang marginjang ni roha di jolo ni Debata. Jadi, turpuk ta on naeng mangarahon bangso Judea do asa saluhut jolma holan mamuji Debata, jala unang mamuji dirina apalagi manghaginjangkon na adong di Ibana.\nHATORANGAN NI TURPUKAyat: 22Di ayat on, adong 3 hal na dipaingot Debata tu bangsona, asa unang manengahon dirina (membanggakan dirina). Parjolo, Asa unang na bisuk manengahon habisuhonna. Molo di Padan na robi, habisuhon identik ma dohot ketajaman berpikir (ptd. 2 Sam 20:22), na berhubungan ma dohot pekerjaan dohot keahlian (Skill). Laptanna, asa unang ma hita manengahon pikiranta, dohot keahlian (pat. 2 Kor. 10:12). Paduahon, asa unang na gogo manengahon hagogoonna. Secara umum hagogoon identik do I dohot huaso, kedudukan, nama baik, dohot hagogoon secara fisik. Molo jolma manengahon hagogoonna, maka dia akan mudah terperdaya (ptd. Pslm. 33:16, Parj. 9:1), jala molo ditengahon do hagogoona mangalao Debata, maka dia akan dihancurkan (Pslm. 52, Jer 46:5).Patoluhon, Asa unag na mora manengahon hamoraonna. Taangkui do hamoraonna marharoroan sian Debata do I (Pslm. 112:3, 1 Sam 2:7). Alai, marhite hamoraon boi do jolma mangulahon aha na dihalomohon ibana, dohot memperlakukan sesamanya dengan sesuka hatinya (Hos. 12:8). Na pasti hamoraon I mago do i songon lali na terbang tu angkasa (Poda 23:4), hamoraon I ndang boi paluahon jolma I sian dosa (Pslm. 49:6). Jadi, Hamoraon, habisuhon dohot hagogoon jotjot do mambahen jolma madabu tu haginjangon ni roha; dihilala rohana sude na i holan ala ni pambahenanna sandiri, gabe ndang diparhatopot rohana pambahenan ni Debata di ngoluna. Angka on ma na mian di ida si Jeremia di bangso Juda. Nunga holan namangasahon gogona sandiri be bangso i. Angka raja nunga be manggang di harajaonna, angka pangula ni Debata nunga manghaginjangkon habisukon manang parbinotoanna, angka na mora nunga manghaginjangkon hamoraonna nang pe angka hasil na so sintong. Bangso i nunga dao be sian patik ni Debata, hape ndang diboto nasida naung jonok uhuman tu nasida.Ayat 23Marhite ayat on dipasingot si Jeremia tu bangso i: ianggo hamoraon, habisukon, hagogoon ndang na boi paluahon jolma i sian uhum ni Debata. Holan haundukon dohot panandaion tu Debata do na boi mangarahut ungkap ni roha dohot holong ni roha sian Debata. Alai parasi roha do Debata tu angka namananda Ibana. Mananda Debata ima sada pasupasu na sandok balga, parmulaan ni habisuhon manang hapistaran. Marhite panandaon tu Debata do boi jolma mamangke habisuhonna, gogona dohot hamoraonna di bagasan hasintongan. Mananda Debata marlapatan do i mangantusi na hinalomohon ni Debata; mangulahon angka siulaonna marhite hata dohot patik ni Debata; jala mamangke habisuhonna, hagogoon dohot hamoraonna hombar tu patik ni Debata.Ayat 24-25Dipabotohon si Jeremia di ayat on taringot tu uhumon nanaeng dabuhonon ni Debata tu saluhut bangso. Ndang siida bohi Debata mandabu uhum, sandok nasa na mardosa sai na uhumanNa do. Digoari do angka bangso parbegu di ayat on, ima angka bangso na so olo porsea tu Jahowa. Sauhut nasida ingkon uhumon ni Debata siala ndang olo porsea. Nunga dititi Debata ari paruhuman tu angka nasida be, ima bangso Misir, Edom, Amon dohot Moab, ima angka bangso na so marsunat. Alai ndang holan angka bangso ondeng na laho dapotan uhuman, dohot do nang bangso Jahudi (Juda). Nang pe marsunat nasida hombar tu pardagingon, alai anggo roha nasida ndang marsunat. Dia do lapatan ni i? Sai dirimpu bangso Juda do parsunaton na paluahon nasida sian uhuman. Ido umbahen godang sian nasida na ro tu Bagas Joro holan songon ulaon formalitas sambing. Songoni do nang parsunaton dianggap nasida, molo nunga marsunat pardagingonna nunga be bangso ni Debata na sitong di roha nasida. Alai roha ni jolma do diida Debata, ndang ritual na formal. Roha i do ingkon marsunat, lapatanna ias sian nasa dosa dohot hajahaton. Dibaheni, saleleng so marhamubaon roha ni bangso Juda jala ndang ditopoti dosana, sai na hona uhum do nasida sogot.\n1. Di pasingot panurirang Jeremia do hita asa unang holan mangalului hagogoon manang huaso, hamoraon, habisuhon alana sude i sisoada do molo ndang mangasahon Debata hita.\n2. Lomo do roha ni Debata mangida jolma na bisuk, na margogo, dohot na mamora, alai tabahen ma i laho pajonokhon dirinta tu Tuhan i. Tujuan ni parngoluon ni jolma ndang na gabe hamoraon, hagogoon dohot habisuhon, alai naparjolo sahali ima panandaion tu Tuhan i.\n3. BE. No 204: 2 (Ende Pelean) didok do “ Nasa na nilehonmi”, i ma Hagogoon, hamoraon, huaso I, tahaporseai do I na ro sian Debata do I Alani, ndang adong be alasanta laho manengahon dirinta di adopan ni Debata, lumobima laho panginjagkon dirinta mamang mangalului pujipujian sian donganta. AIai, tapangke ma saluhutna i holan laho mamuji Debata, ai I do na nidok ni si Paulus di 2 Kornt 10:17 “ Alai na mamuji dirina, marhite Tuhan I ma Ibana mamuji.\nDi posting oleh : Rivai Silaban Update pada : 12:53 AM


Songon dia Sahalak Pareman Marhamubaon\nJAHA DIBAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Batak (Toba) Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Dansk Drehu Efik Esti Ewe Farsi Fiji Fon Ga Georgia Greenland Guarani Gun Hausa Heber Hiligaynon Igbo Iloko Indonesia Inggris Islan Isoko Italia Japang Jawa Jerman Kabiye Katalan Kazak Khmer Kikamba Kikaonde Kikongo Kikuyu Kimbundu Kinyarwanda Kirghiz Kiribati Kongo Korea Kreol Haiti Kreol Mauritius Kreol Seychelles Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lingala Lituavi Luganda Lunda Luo Luvale Magyar Makedonia Malagasi Malta Mam Mambwe-Lungu Maya Melayu Mongol Myanmar Nahuatl (Puebla Utara) Ndebele Ndebele (Zimbabwe) Ndonga Nias Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Quechua (Ancash) Quechua (Ayacucho) Quechua (Bolivia) Quechua (Cuzco) Rumania Rundi Rusia Samoa Sango Sepedi Serb Serb (Romawi) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turki Twi Tzotzil Ukraina Umbundu Venda Vietnam Wallis Waray-Waray Wolaita Xhosa Yoruba Yunani Zande Zulu\nSongon na Dipaboa ni Adrián De la Fuente\nTUBU TAON: 1974\nRIWAYAT HIDUP: SIAN NA POSO NUNGA GABE PAREMAN\nNGOLUNGKU DI UJU I:\nAhu tubu di Ciudad Mante, huta na uli di Tamaulipas, Meksiko. Somalna, burjuburju do halak disi. Alai, saonari mabiar do godang halak tu huta on ala lam godang pareman.\nOpat do hami anak ni natuatuangku, ahu anak na paduahon. Tardidi ma ahu di gareja Katolik, jala hea do ahu gabe anggota kor di gareja. Naeng do ahu pasonangkon roha ni Debata, ala mabiar do ahu diuhum di api na roko.\nTingki marumur lima taon ahu, ditadingkon bapakku ma hami. On mambahen ahu gabe mandele. Ndang huboto boasa ditadingkon ibana hami, hape holong do rohanami tu ibana. Alani i, ingkon laho ma omakku karejo ganup ari asa boi hami mangan.\nOn ma na mambahen ahu putus singkola, jala mardongan ma ahu tu angka halak naung magodang. Diajari nasida ma ahu marhata kasar, marisap, manangko, dohot marbada. Asa boi hurajai na asing, huparsiajari ma martinju, margulat, markarate, dohot mamangke sinjata. Gabe pareman ma ahu. Jotjot do hami marsitembakan tingki marbada, pigapiga hali marmudari ma sude dagingku jala naeng mate di dalan. Jotjot do omakku tangis ala diida ahu songon i, jala diboan ma ahu tu rumah sakit!\nTingki marumur 16 taon ahu, donganku tingki gelleng na margoar si Jorge ro tu jabunami. Dipaboa ma, molo ibana sahalak Sitindangi Ni Jahowa jala lomo rohana paboahon barita na uli dohot haporseaonna na sian Bibel. Ndang hea dope hujaha i, las hian ma rohangku mamboto goar ni Debata dohot sangkapNa. Dung i, marsiajar Bibel ma hami dohot si Jorge.\nSONGON DIA BIBEL PAUBAHON NGOLUNGKU:\nTarapul situtu ma rohangku dung huboto molo api na roko i ndang ajaran sian Bibel. (Psalmen 146:4; Parjamita 9:5) Huboto ma, Debata ndang parrimas. Alai, songon Ama parholong do Ibana na mangkalomohon na dumenggan tu ianakhonna.\nSaleleng marsiajar Bibel, huboto ma na ingkon ubaonku do pangalahongku na saleleng on. Porlu do ahu patuduhon serep ni roha jala ndang be mangulahon na jahat. Poda di 1 Korint 15:33 mangurupi ahu. Didok disi, ”Mago do adat na denggan anggo hinombar na roa.” Huboto ma, molo naeng ubaonku pangalahongku, ingkon mandao do ahu sian halak na marpangalaho na roa. Ujungna, hutadingkon ma angka donganku najolo i, mardongan ma ahu tu halak Kristen di huria na mangulahon Hata ni Debata.\nAyat na asing, i ma Rom 12:17-19, na mandok, ”Unang baloshon hamu na jat alo ni na jat; . . . Molo tarbahen, intap na tarpatupa hamu, tiop hamu ma dame maradophon halak saluhutna! . . . Unang hamu marlulu; ai tarsurat do: ’Di Ahu do pamaloson, Ahu pe mamaloshon, ninna Tuhan i.’ ” Pos rohangku, na laho ripashonon ni Jahowa do sude parjahat di tingkina. Dung i, ndang olo be ahu mangulahon na jahat.\nNdang tarlupahon ahu na hea masa tingki mulak tu jabu. Ro ma angka alongku najolo naeng mamungkuli ahu, dipungkul bos ni pareman i ma ahu sian pudi. Jala didok ma, ”Alo ma ahu!” Di tingki i, martangiang ma ahu tu Jahowa asa boi huorom diringku unang mangalo. Nang pe sasintongna naeng hualo, alai hutadingkon ma nasida. Marsogotna i, hujumpangi ma bos ni pareman i. Marrimas situtu do rohangku nian, alai martangiang do ahu tu Jahowa asa unang tarrimas. Songgot do rohangku tingki ro ibana jala didok ma, ”Sala ma ahu da. Sasintongna, naeng do rohangku gabe songon ho. Lomo do rohangku marsiajar Bibel.” Tuani ma ndang sanga ahu tarrimas. Mauliate ma hudok tu Jahowa, jala huurupi ma ibana marsiajar Bibel.\nNdang sadia leleng, ndang olo be keluargangku marsiajar Bibel. Alai, tongtong do ahu marsiajar, jala ndang adong na boi mangorai ahu. Huboto do, molo tongtong marsaor dohot angka naposo ni Debata, gabe songon keluarga ma nasida di ahu na boi mangubati rohangku. Lam maju ma ahu di partondion, jala tardidi gabe sahalak Sitindangi Ni Jahowa di taon 1991.\nLABA NA HUDAPOT:\nHalak na garang do ahu najolo, mangasangi jolma jala gabe pareman. Alai, gabe muba ma ahu dung marsiajar Bibel. Saonari, hupaboa ma barita sian Bibel taringot hadameon tu halak na olo manangihon. Hak na sumurung do di ahu gabe perintis sepenuh waktu sian 23 taon naung salpu.\nHea do ahu karejo di kantor cabang ni Sitindangi Ni Jahowa di Meksiko. Disi, pajumpang ma ahu dohot si Claudia, anak boru na ringgas, jala marhasohotan ma hami taon 1999. Mandok mauliate do ahu tu Jahowa, ala dilehon dongan saripe na marsihohot!\nDiurupi hami ma halak na ngungu mananda Jahowa, di huria Bahasa Isyarat Meksiko. Dung i, ditugashon ma hami tu Belize laho mangurupi angka halak marsiajar Bibel. Nang pe maringanan di hutahuta hami, alai las do rohanami. Ndang tarlupahon hami pengalaman on.\nDi pudian ni ari, marsiajar Bibel ma muse omakku jala tardidi. Abangku, tungganeboruna, ianakhonna dohot pigapiga donganku nunga gabe Sitindangi Ni Jahowa.\nAlai, adong do pigapiga anggota keluarganami na mate ala sai mangulahon na jahat. Ra, molo ndang marhamubaon ahu, mate ma ahu songon nasida. Mandok mauliate do ahu tu Jahowa ala dipillit Ibana ahu gabe naposoNa jala boi marsaor tu naposoNa, na burju jala sabar mangurupi ahu asa mamangke prinsip ni Bibel di ngolungku.


Songon dia do Hita Patuduhon Holong tu Jahowa? | Parsiajaran\n”Marroha holong ma hita, ala Ibana jumolo mangkaholongi hita!”—1 JOHANNES 4:19.\nENDE: 6, 138\nSONGON DIA DO PANGKILALAANTA TU JAHOWA TINGKI TARIMANGI . . .\nholongNa tu hita?\n1, 2. Songon dia do Jahowa mangajari hita isara mangkaholongi Ibana?\nINGKON gabe sitiruon do sada ama di keluarga asa denggan ibana mangajari ianakhonna. Tingki dipatudu ama i holongna tu ianakhonna, diajari ibana ma ianakhonna isara mangkaholongi. Alai ndang adong na humolong tu hita asing ni Debata. Marsiajar ma hita isara mangkaholongi ”ala Ibana jumolo mangkaholongi hita.”—1 Johannes 4:19.\n2 Songon dia do Jahowa patuduhon molo ”Ibana jumolo mangkaholongi hita”? Didok do di Bibel, ”Uju pardosa dope hita, ai disi do mate Kristus humongkop hita.” (Rom 5:8) Debata Jahowa mangalehon AnakNa gabe tobusan asa malua hita sian dosa dohot hamatean. Marhite tobusan maraleale ma hita tu Jahowa jala tapatudu holong tu Ibana. Dipatudu Jahowa do tiruan tu hita, tingki dilehon AnakNa gabe tobusan. Diajari do hita asa marroha na burju jala ndang mangkaringkothon diri sandiri.—1 Johannes 4:10.\n3, 4. Songon dia do hita patuduhon holong tu Jahowa?\n3 Parange ni Debata na umbalga, i ma holong. Alani i, taantusi ma boasa Jesus mandok molo parenta na rumingkot, i ma, ”Haholonganmu do Tuhan Debatam sian nasa ateatem, sian nasa hosam, sian nasa roham dohot sian nasa gogom!” (Markus 12:30) Dihalomohon Jahowa do asa tahaholongi Ibana sian nasa roha. Hansit do roha ni Jahowa molo humolong rohanta tu na asing sian Ibana. Alai, unang ma holan hata na tahaholongi Ibana. Dipangido Jahowa do asa tahaholongi Ibana sian nasa roha dohot sian nasa gogonta. Lapatanna, tahaholongi ma Jahowa sian pingkiran dohot parniulaonta.—Jaha Mika 6:8.\n4 Talehon ma dirinta dohot sude na adong di hita laho patuduhon holong tu Jahowa. Molo tapatujolo Debata di ngolunta, on patuduhon tahaholongi Ibana. Di minggu naung salpu, nunga taulas opat isara, songon dia Jahowa patuduhon holongNa tu jolma. Parrohahon ma songon dia asa lam bagas holongta tu Jahowa. Jala songon dia patuduhon holong tu Debata.\nPATUDU MA PANGARGAION TU JAHOWA\n5. Tingki tarimangi holong ni Jahowa, aha ma na taulahon tu Ibana?\n5 Tingki adong mangalehon hadiah tu hita, tadok ma mauliate tu ibana jala tapangke ma. Si Jakobus manurat, ”Saluhutna silehonlehon na denggan, nasa ulibasa na mauliutus, i ma na ro sian ginjang, sian Ama ni na tiur, na so olo muba, na so umboto agia halinu ni hamimimbar.” (Jakobus 1:17) Mandok mauliate do hita tu Jahowa ala dilehon sude na porlu asa mangolu jala marlas ni roha hita. Ala holong do roha ni Jahowa tu hita, tapatudu ma na holong rohanta tu Ibana. Songon i do pangkilalaanmuna?\n6. Aha do diulahon halak Israel asa tongtong dipasupasu Jahowa?\n6 Godang na denggan dijalo halak Israel sian Jahowa. Marratus taon ma lelengna, Jahowa manogunogu marhite patik jala diparade do sude na porlu tu nasida. (5 Musa 4:7, 8) Dioloi halak Israel do patik, patuduhon pangargaion tu Jahowa. Umpamana, tingki mambahen pelean tu Jahowa, dilehon nasida do ”patumonaan” manang na dumenggan sian suansuananna. (2 Musa 23:19) Molo tongtong dioloi nasida patik ni Debata jala dilehon pelean na dumenggan, sai pasupasuon ni Jahowa ma nasida.—Jaha 5 Musa 8:7-11.\n7. Songon dia do hita mangalehon na dumenggan laho patuduhon holong tu Jahowa?\n7 Molo talehon na dumenggan sian sude na adong di hita, on patuduhon na tahaholongi do Jahowa. (Poda 3:9) Tapangke ma sude na adong di hita pasangaphon Debata. Umpamana, talehon ma silehonlehon laho pajongjongkon dohot mangaradoti inganan parpunguanta di liat portibi on. Otik manang godang na talehon, hita mangalehon aha na adong di hita na patuduhon holong tu Jahowa. (2 Korint 8:12) Alai, adong isara na asing laho patuduhon holong tu Jahowa.\n8, 9. Aha do isara na asing patuduhon holong tu Jahowa? Aha do na diulahon si Mike dohot keluargana?\n8 Jesus mangajari hita asa jumolo mangalului Harajaon ni Debata. Unang ma mabiar hita taringot aha na ringkot di ngolunta, songon sipanganon dohot pahean. Marjanji do Jahowa mangalehon aha na ringkot tu hita. (Mateus 6:31-33) Pos do rohanta tu Jahowa jala ndang margabus Ibana tu janjiNa. Porsea do hita tu sasahalak molo tahaholongi ibana. Sasintongna, molo lam pos rohanta tu Jahowa, lam holong ma rohanta tu Ibana. (Psalmen 143:8) Tasungkun ma dirinta, ”Hupangke do tingki dohot gogongku tu Jahowa? Hupangasahon do pangurupion ni Jahowa ganup ari?”\n9 Si Mike dohot keluargana marpos ni roha tu Jahowa. Sian na poso si Mike sahat tu na adong dua ianakhonna, lomo do rohana marbarita di negara na asing. Tingki dijaha si Mike dohot keluargana pengalaman ni angka dongan na marbarita di inganan na mangkaporluhon parbarita, dibahen nasida ma hamubaon di ngoluna. Digadis nasida ma jabuna dung i, diingani nasida ma jabu na gumelleng. Diorui si Mike ma bisnisna asa boi diurus mamangke internet sian negara na asing. Ujungna, laho ma nasida tu negara na asing jala las rohana marbarita disi. Si Mike mandok, ”Huhilala hami ma na sintong do hata ni Jesus di Mateus 6:33.”\nRIMANGI MA NA DIAJARHON NI JAHOWA\n10. Songon Raja Daud, boasa ringkot mangarimangi na taparsiajari?\n10 Raja Daud manurat, ”Angka langit do mamaritahon hamuliaon ni Debata, jala jadijadian ni tanganna do pinaboa ni na ratarata ni langit.” Didok muse, ”Sun denggan do patik ni Jahowa, tau sipasabam roha; sintong do panindangion ni Jahowa, dipabisuk do na tobok marroha.” Huhut dirimangi si Daud patik dohot na tinompa ni Debata, lam solhot ma ibana jala taronjar ma rohana patuduhon holong tu Jahowa. Si Daud mandok, ”On pe, sai lomo ma roham di angka hata ni pamanganki dohot di pangkataion ni rohangki tu jolo ni bohim, ale Jahowa, partanobatoanku dohot siluluhon ahu.”—Psalmen 19:2, 8, 15.\n11. Songon dia do hita mamangke parbinotoan patuduhon holong tu Jahowa? (Ida gombar di mula ni parsiajaran.)\n11 Diajari Jahowa do hita taringot diriNa, sangkapNa, na tinompaNa, dohot patikNa. Dijujui portibi on do angka jolma marsingkola na timbo, alai on mambahen nasida dao sian Debata. Lomo do roha ni Debata asa marbisuk hita, ndang holan marparbinotoan. Lomo roha ni Debata tapangke parbinotoan i tu ngolunta dohot mangurupi na asing. (Poda 4:5-7) Umpamana, lomo do roha ni Debata asa tabaritahon ”hasintongan” tu jolma jala taurupi nasida asa malua. (1 Timoteus 2:4) Molo tabaritahon Harajaon ni Debata dohot sangkapNa tu jolma, tapatudu ma holong tu Jahowa dohot tu jolma.—Jaha Psalmen 66:16, 17.\n12. Aha do didok sahalak na poso tu silehonlehon ni Jahowa?\n12 Angka na poso ringkot mangarimangi na dilehon dohot na diajarhon ni Jahowa tu nasida. Tingki marumur 11 taon si Shannon, diihuthon ibana ma parpunguan bolon rap dohot anggina, marumur 10 taon. Saleleng Parpunguan Bolon Sitoluari, na martema ”Pengabdian yang Saleh” sude na poso ditogihon asa hundul di bagian khusus. Mulana, taroktokon do si Shannon, alai dung dilehon tu nasida buku Pertanyaan Kaum Muda—Jawaban yang Praktis las ma rohana. Didok ibana ma, ”Gabe huhilala, na tangkas do adong Jahowa, jala dihaholongi do ahu. Las rohangku ala dilehon Jahowa do silehonlehon na umarga tu hita!”\nJANGKON MA PINSANGPINSANG NI JAHOWA\n13, 14. Aha do na taulahon molo dipinsang Jahowa hita, jala boasa?\n13 Disurat do di Bibel, ”Ai matua dipinsang Jahowa do na hinaholonganna, songon amaama mida anakna hasudungan ni rohana.” (Poda 3:12) Molo tajangkon pinsangpinsang ni Jahowa jala taloas Ibana mangajari hita, taulahon ma na sintong jala dame ma rohanta. ”Nasa paminsangon tutu, anggo di hamamasana, ndada las ni roha i hilalaon, tung arsak do.” (Heber 12:11) Aha do na taulahon molo dipinsang Jahowa hita? Tajangkon ma pinsangpinsang ni Jahowa, jala unang ma hansit rohanta. Molo tahaholongi do Jahowa, tatangihon ma Ibana, jala tabahen ma hamubaon.\n14 Di tingki ni si Maleaki, godang halak Jahudi ndang manangihon Jahowa. Dilehon nasida do pelean na so dihalomohon Jahowa. Alani i, dipasingot Jahowa ma nasida. (Jaha Maleaki 1:12, 13.) Nunga jotjot dipasingot Jahowa nasida, alai ndang ditangihon. Didok Debata ma, ”Tongosonku ma bura tu tongatongamuna, jala toruanku ma pasupasu na tu hamu.” (Maleaki 2:1, 2) Molo ndang taargai jala ndang tajangkon pinsangpinsang ni Jahowa, sega ma paralealeonta tu Ibana.\nTaulahon ma lomo ni roha ni Jahowa, ndang lomo ni roha ni portibi on (Ida paragraf 15)\n15. Pingkiran na songon dia do na ingkon tapasiding?\n15 Portibi na dirajai Sibolis, manjujui halak mangkaholongi diri sandiri. Godang do halak ndang lomo rohana dipinsang, manang dipaboa aha na ingkon ulahononna. Adong do na manangihon ala porlu di nasida. Ndang boi hita songon i. Bibel mandok, ”Unang gabe sarombang hamu dohot portibi on.” Ingkon taboto do aha pangidoan ni Debata sian hita. (Rom 12:2) Marhite organisasi, dilehon Debata do sipasingot na pas di tingkina. Umpamana, dipaingot do hita taringot na mardongandongan, rekreasi dohot mamillit aleale. Molo tajangkon pinsangpinsang ni Jahowa, jala taulahon lomo ni rohaNa, on patuduhon na taargai jala tahaholongi Ibana.—Johannes 14:31; Rom 6:17.\nMANGASAHON PANGURUPION DOHOT PANGONDIAN NI JAHOWA\n16, 17. (a) Boasa ingkon tasungkun Jahowa andorang mambahen haputusan? (b) Aha do na diulahon halak Israel?\n16 Diasahon dakdanak do natuatuana laho mangurupi dohot mangalinggomi nasida. Angka na poso pe, dipangido do pangurupion sian natuatuana. Nang pe sahalak na poso boi mambahen haputusan tu dirina, alai diboto nasida do natuatua boi mangalehon sipasingot na denggan. Songon i ma nang Jahowa, dipaloas do hita mambahen haputusan sandiri. Molo holong rohanta jala pos rohanta tu Debata, tapangido ma pangurupionNa jala talului lomo ni rohaNa. Molo tapangasahon Jahowa, lehononNa ma tondi parbadia mangurupi hita mangulahon na sintong.—Pilippi 2:13.\n17 Di tingki ni si Samuel, ditaluhon halak Palistim do halak Israel. Ala ndang disungkun nasida tu Jahowa aha na laho diulahon. Didok nasida ma, ”Beta ma, itaalap ma sian Silo poti parpadanan ni Jahowa, asa ro Ibana tu tongatonganta, asa dipalua hita sian tangan ni musunta!” Aha ma na masa? ”Hataluan na bolon situtu do i, marragean do sian Israel tolupulu ribu parangan angka na mardalan pat.” (1 Samuel 4:2-4, 10, 11) Dirimpu halak Israel do molo diboan poti parpadanan i, diurupi jala diondingi Jahowa nasida. Ndang disungkun nasida Jahowa jala ndang diulahon lomo ni rohaNa. Alai, diulahon halak Israel do aha na sintong di rohana sandiri, na mambahen susa nasida.—Jaha Poda 14:12.\n18. Aha do diajarhon Bibel tu hita taringot marpos ni roha tu Jahowa?\n18 Dihaholongi jala dipangasahon panurat Psalmen do Jahowa. Didok ma, ”Haposi ma Debata, ai sai na pujionku dope Ibana, hatuaon ni bohingku jala Debatangku. Tungki do rohangku di bagasan, dibahen i marningot do ahu di Ho.” (Psalmen 42:6, 7) Songon i do pangkilalaanmuna? Pos do rohamu tu Jahowa? Ra, porlu dope hita marsiajar asa lam pos rohanta tu Jahowa. Didok do di Bibel, ”Marhaposan tu Jahowa ma ho sian nasa roham, jala unang marpangunsandean ho tu pingkiranmu sandiri. Sai Ibana ma tanda di nasa dalanmu, asa Ibana patigor angka dalanmu.”—Poda 3:5, 6.\n19. Songon dia do hita patuduhon holong tu Jahowa?\n19 Diajarhon Jahowa do songon dia mangkaholongi Ibana, ala Ibana do parjolo patuduhon holong tu hita. Tarimangi ma sude naung dilehon Debata tu hita, na patuduhon holongNa. Alani i, tapatudu ma holong tu Ibana sian nasa ateate, hosa, roha, dohot gogonta.—Markus 12:30.